Қуръони Карим ва Спорт автомобили « Ўзбекистон Халқ Ҳаракати\nҚуръони Карим ва Спорт автомобили\n02 March 2013 - 13:26\nЁш бир йигит Олийгоҳни тугатиш учун тайёрланаётган эди. У кўп ойлардан бери бир савдогарнинг кўргазма залида турган чиройли спорт автомобилини кўриб, завқланарди. Сотиб олишга отасининг бемалол қурби етишини билиб, унга ўзининг барча истаги мана шу автомобил эканлигини тушунтирди.\nБитирув куни яқинлашиши билан, йигит отасининг уни харид қилганлиги аломатларини кута бошлади.\nНиҳоят Олийгоҳни тугатадиган куни, эрталаб отаси уни кабинетига чақирди. Отаси унга шундай қувноқ ўғли борлигидан фахрланиши, уни нечоғлик яхши кўришини маълум қилди ҳамда бежирим ўрамдаги совға қутисини топширди.\nЙигит қизиқиб, лекин нимадандир норозидай қутини очди ва бежирим, чарм-муқовали Қуръони Каримни топди. Шунда жаҳл билан отасига овозини кўтариб: “Нима, пулларингизнинг барчасига мен учун биттагина Қуръон совға қиласизми?” деди-да Қуръони Каримни қолдирганича, югуриб чиқиб кетди.\nКўп йиллар ўтиб, ўша йигит ишида муваффақият қозонди. Шинам уйли ҳамда ажойиб оилали бўлди. Бироқ у отасининг қариганлигини тасаввур этиб, эҳтимол хабар олиш лозимдир, дея ўйлади. У отасини ўша битирув кунидан бери қайтиб кўрмаганди.\nИшларини тартибга солиб бўлгунича, у отасининг вафот этгани ҳамда ҳамма мол-мулкини ўғлига васият қилиб қолдирганлиги тўғрисида телеграмма олди. Дарҳол уйга келиб нарсаларни тартиблашга эҳтиёж сезди. Ота ҳовлисига келганда , тўсатдан унинг қалбини маҳзунлик ҳамда ўкинч ҳисси қамраб олди. У Отасининг муҳим ҳужжатларини излай бошлаганида, йиллар олдин қолдириб кетганидек ҳалиям янги турган ўша Қуръони Каримни кўриб қолди. Кўзида ёш билан Қуръонни очиб, саҳифаларини ўгира бошлади. Ундаги сўзларни ўқир экан, Китобнинг ортида тасма билан боғланган ковертдан автомобил калити тушиб кетди. Калитда у орзу қилган айнан ўша спорт автомобили сотувчисининг исми ёзилган ёрлиқ ҳам бўлиб, ёрлиқ устига Олийгоҳни битирган санаси ҳамда “Пули тўланган” деган ёзув турарди.\nЭҳ яна қанча вақт Аллоҳнинг раҳматини биз кутгандек ўрамда бўлмаганлиги сабабли қўлдан чиқараркинмиз-а?


Юртига муҳаббати бор одам давлат тилини ҳурмат қилади - Халқ сўзи\n17:20 20 Октябр 2018 Жамият\nБугун Ўзбекистонда ислоҳот деган тушунча ҳаётимизнинг, ҳеч бир истисносиз, барча соҳасидаги улкан ўзгаришларнинг мунтазам ҳаракатлантирувчи кучига айланганлиги бор ҳақиқат. Зотан, ушбу жараёнлар юртимиз тараққиётнинг тамоман янги босқичига кирганлигидан далолат бериб турибди. Албатта, буларнинг барчаси Президентимиз Шавкат Мирзиёевнинг ташаббуси билан қабул қилинган мамлакатни ривожлантириш бўйича Ҳаракатлар стратегиясида ифодасини топган кенг қамровли тадбирларнинг самарасидир.\nМамлакатимизда маънавий муҳитни юксалтириш, адабиёт, санъат ва маданият соҳаларини янада равнақ топтириш, миллий меросни асраб-авайлаш ва ҳар томонлама тарғиб қилиш, ижод аҳлининг меҳнатини моддий ва маънавий қўллаб-қувватлаш борасида олиб борилаётган тадбирлар фавқулодда муҳим ишлар эканлигини мамнуният билан таъкидламоқ жоиз. Шубҳасиз, уларнинг мазмун-моҳиятида она тилимизга, халқимизнинг бадиий тафаккурига, бадиий сўз қудратига адоқсиз эҳтиром мужассам.\nИфтихор билан айтмоқ лозимки, ўзбек тили Ер юзидаги энг кўҳна ва бой тиллардан, унинг ибтидоси эрамизнинг илк асрларига бориб тақалади. У қадимдан ёзув анъанасига соҳиб, ўзбек адабий тилининг асослари сўз мулкининг султони Алишер Навоий қаламидан шамойил ва расолик топган. Ўзбек тили ўзбек халқининг сийрату суратини, тафаккур ва тахайюл оламини, ақл кенгликларию қалб қатларини, қайғую қувончларини, ўтмишу бугунини борича акс эттирадиган, энг муҳими, шу тилнинг ўз воситаси ҳамда “ўз қўли” билан чизгиларига жо қилинган холис қиёфасидир. Бу қиёфа халқимизнинг кўп асрлик лисоний-тарихий тараққиёти жараёнларида, бетакрор маданий ва ақлий, адабий-бадиий дурдоналарида бўй кўрсатиб турибди. Дунё адабиётининг атоқли намояндаси Чингиз Айтматов “Авезов ҳақида сўз” номли мақоласида “Тил халқнинг автопортретидир”, деган беҳад теран образли гапни айтган. Ўзбек тили ўзбек халқининг автопортрети, беназир қиёфасининг мукаммал ва расо тасвири сифатида парваришу муҳофазага, эъзозу эҳтиётга, кўз қорачиғидек асрамоққа, янада камолот сари элтмоққа шоён муҳташам бойликдир.\nСир эмаски, ўзбек тили ўзининг узун ва ҳузунли тарихида не-не талотўпларни, оғриқли зуғуму тазйиқларни, писандсиз таҳқиру тақиқларни бошидан кечирмаган. Не-не сиёсатлар, мафкуралар бу тилнинг қадрини кам, қаддини хам қилиш қайғусида минг бир найрангларни ўйлаб топмаган. Аммо бу тил Навоий, Бобур, Огаҳий каби бир қатор улуғ сўз саркардалари, Абдулла Қодирий, Чўлпон, Фитрат сингари миллат фидойилари, Ойбек, ўафур ўулом, Абдулла Қаҳҳор янглиғ сўз синчилари қаламининг қудрати билан у тўфонлардан самандардек саломат ўтган, нафақат саломат ўтган, балки туганмас меҳру маҳорат билан сайқал топган.\nЮртимиз истиқлоли арафасида, 1989 йилнинг 21 октябрида “Ўзбекистон Республикасининг давлат тили ҳақида”ги Қонуннинг қабул қилиниши билан ўзбек тилига давлат тили мақоми берилди. Бу Қонундаги ўша давр тақозосига кўра, қоидалаштирилган айрим нодуруст ҳолатларга унинг 1995 йил 21 декабрда қабул қилинган янги таҳририда барҳам берилди, Қонун истиқлол шартлари ва талабларига уйғунлаштирилди.\nБугун ўзбек тили ўзбек халқининг, Ўзбекистон Республикасининг давлат тили, мустақил давлатнинг муқаддас тимсолларидан бири сифатида эмин-эркин тараққиёт йўлига тушиб олди, унинг сўз хазинаси бойиб, вазифавий услублари сайқаллашиб бормоқда. Дангал айтиш жоизки, ўтган ўттиз йилга яқин давр мобайнида ўзбек тилининг барча мулоқот жараёнларида ҳеч бир чекловсиз яшаши, ўрганилиши, такомил топиши учун қонунга мувофиқ тегишли расмий тадбирлар кўрилган. Табиийки, муайян бир тилга бўлган нописандлик ёки хусумат шу тил эгаси бўлган миллат вакилига оғир ботади, унинг ўзлигини оғринтиради. Мамлакатимиз — кўп миллатли. Шу маънода, турли миллатларнинг тилларига ҳам ҳурмат билан қаралиши қувонарлидир.Давлатимиз раҳбари алоҳида таъкидлаганидек, “бағрикенглик ва инсонпарварлик маданиятини ривожлантириш, миллатлараро ва конфессиялараро ҳамжиҳатликни, жамиятда фуқаролар тотувлигини мустаҳкамлаш, барча фуқароларга миллати ва диний эътиқодидан қатъи назар, тенг ҳуқуқ ва имкониятлар яратиш, ёш авлодни ватанпарварлик, миллий ва умуминсоний қадриятларга ҳурмат, Ватанга муҳаббат ва садоқат руҳида тарбиялаш Ўзбекистонда давлат сиёсатининг муҳим устувор йўналишларидан бири этиб белгиланган.”\nЮртимизда ҳозирги пайтда ўрта таълим еттита тилда олиб борилмоқда, бир қанча тилларда оммавий ахборот воситалари фаолияти йўлга қўйилган. Бинобарин, ўзбек тилининг давлат тили мақоми бошқа миллатга мансуб фуқароларимизга ҳеч бир малоллик келтираётгани йўқ, улар ўзбек тилига эҳтиром билан қарашмоқда.\nАммо, шуни ҳам таассуф билан қайд этмоқ зарурки, ҳали-ҳамон жамиятимиз аъзоларининг каттагина қисмида миллий сезги, она тилидаги нутқий маданият кўникмалари етарли даражада эмаслиги кўзга ташланиб қолади. Эҳтимол, шу ҳолат билан боғлиқдир, турли муассаса, идора раҳбарлари, катта-кичик ташкилотлар мутасаддилари имзолаётган хатлар, идоравий ёзишмалар ҳануз давлат тилида эмас, балки бошқа тилда ёзилмоқда. Қандай асос ёки важ келтирилмасин, бундай салбий ҳолатлар, қонунан давлат тили мақомидаги тилга нописандлик ёки, умуман, қонунга хилоф эканлигидан кўз юмиб бўлмайди. Тўғри, муайян зарурият ёки эҳтиёж билан ёзишма бошқа тилда олиб борилишига йўл қўйилади, лекин она тили айнан ўзбек тили бўлган икки раҳбарнинг бир-бирига бошқа тилда “нома” битиши истиқлолининг ёши чорак асрдан ошган давлатда ҳеч бир ўлчамга сиғмайди. Ҳар қандай кишининг раҳбарлик салоҳиятини шакллантирадиган омилларнинг аввалида ватанпарварлик туради. Ватанпарварлик туйғусини эса она тили севгиси, Ватаннинг давлат тилига ҳурмат тушунчаларидан тамоман айро ҳолда тасаввур ҳам қилиб бўлмайди.\nАйрим телерадио каналлари бошловчилари нутқида сўз сезгиси, тил тиниқлиги бениҳоя ночор, мазмун-мантиқнинг тамоман зарарига “чиройли” сўзга кераксиз “ошуфталик” тасвир ва таъсирни бутунлай издан чиқариб юбориши кўзга ташланади. Масалан, касб қилмоқ билан кашф қилмоқнинг фарқига бормай, айтайлик, Қишлоқларимиз янги қиёфа касб этмоқда ўрнида Қишлоқларимиз янги қиёфа кашф этмоқда қабилидаги нодуруст жумла тузиш ёки ҳуда-беҳуда бошқа гапга қаҳат келгандай такрор ва такрор бир сўзни (мисол учун, офарин, баракалла, жуда яхши каби) қалаштириб ташлайвериш сўзловчининг билим ва нутқ малакасининг расолигидан далолат бермайди. Таассуфки, нони сўз бўлган кишиларнинг нутқидаги бу каби ноқисликлар жамиятдаги нутқ маданияти савиясига соя солиши табиий.\nҚўшиқ тингловчи қалбини ичдан ишғол эта билмоғи учун, энг аввало, унинг матнидаги тил расо бўлмоғи зарур. Эътибор қилинса, бугун айрим қўшиқлар тилига асло тоқат қилиб бўлмайди. Санъаткор ўз қўшиғидан сўз сезгиси ўтмаслиги боис ўзи ҳузур қилгандай бўлаверади, лекин унинг бу ҳузури эшитувчига юқмайди, тил сезгиси тирик ва тийрак кишиларнинг энсасини қотираверади. Бир қўшиқчи “Асалим, қаймоғим, онам, Сизни шундай эркалайман-да, Сиз хиром айлаганда, Мен ёниб куйлайман-да” қабилидаги анчайин чала тил билан қўшиқ куйласа, тил ўзининг довдир ҳолатга тушганидан инграниши табиий. Онага нисбатан қўлланган сўзларнинг бежо эканлигига изоҳ ортиқча.\nТилимиз онамиздек мўътабар, муҳташам ва муҳтарам, унинг мунтазам камолу иқболи учун масъулиятни ҳар сонияда ҳис қилиб туриш ҳар биримизнинг бўйнимиздаги бурчдир. Ватанимиздаги жадал ва кўламли ислоҳотларнинг бугунги босқичида, маънавият ва маърифатни янада ривожлантириш давлат сиёсатининг устувор йўналишига айланган бугунги паллада қонун мажбурияти билан эмас, балки миллий ўзлигимизнинг пойдорлигини таъминлаш заруриятини чуқур англаш эҳтиёжи билан она тилимизга муносабатда бўлиш, унинг яшаши ва тараққиёти учун имкон қадар барча саъй-ҳаракатда бўлиши зарур.\nЎзбек тили, адабиёти ва фольклори институти директори,


2 сентябрь куни қандай об-ҳаво кутилмоқда?\n11:11 / 01.09.2020\nГидрометеорология хизмати маркази эртага, 2 сентябрь куни қандай об-ҳаво кутилаётганини маълум қилди.\nТошкент шаҳри. Ҳаво бироз булутли бўлади, вақти-вақти ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 18-20 даража, кундузи 32-34 даража иссиқ бўлади.\nҚорақалпоғистон, Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража илиқ, кундузи 30-35 даража иссиқ бўлади.\nБухоро ва Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража илиқ, кундузи 32-37 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 30-35 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 20-25 даража, кундузи 32-37 даража иссиқ бўлади.\nАндижон, Наманган ва Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 27-32 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, республика тоғ олди ва тоғ ҳудудларида қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 11-16 даража илиқ, кундузи 18-23 даража иссиқ бўлади.


Ғарбий Африка республикаси Кот-д-Ивуарда мамлакaтнинг иккинчи йирик шаҳри Буаке учун қақшатқич жанглар давом этмоқда.\nКеча кечқурун ҳукумат қўшинлари Буаке шаҳрини ишғол қилишга уриндилар, бироқ буни уддалай олмадилар.\nЯрим миллион киши истиқомат қиладиган мазкур шаҳардан аҳоли оммавий равишда қочиб чиқмоқда.\nҲукумат қўшинининг собиқ аскарлари бир неча кун муқаддам исён кўтарган эдилар. Исёнчилар шу кунда мамлакатнинг мусулмонлар яшайдиган шимолий қисмидаги бир неча шаҳарни ўз назоратлари остида ушлаб турибдилар.\nФуқаролар уруши чиқиб кетиш хавфи борлиги учун Франция Кот-д-Ивуарда ўзининг минг кишилик ҳарбий контингентини жойлаштирди. Француз ҳарбийлари умумий миқдори қарийб 20 минг кишига борадиган ғарб мамлакатлари фуқароларини ҳимоя қиладилар.


Қозоғистонда зебра сутидан пуштиранг қимиз тайёрланади\n11:41 / 25.08.2015\nҚозоғистон пойтахти Остона шаҳрида фаолият олиб борувчи тадбиркор Ержан Турсинбек зебра сутидан пуштиранг қимиз тайёрлашни йўлга қўймоқчи. Бундай ғоя унинг Кенияга сафари вақтида пайдо бўлди, дея хабар бермоқда “Экспресс К” нашри.\nНайроби миллий боғидан унча узоқ бўлмаган жойдаги фермада Турсинбек зебра сути таъмини тотиб кўрди.\n“Унинг мазаси бия сутини эслатади. Ранги эса пушти. Мен маҳаллий аҳолидан зебра сутини ачитиш йўли билан ундан бирор ичимлик тайёрлашини сўрадим. Маълум бўлишича, зебра сути улар учун худди биздагидек камёб экан. Кенияда зебралар бир нечтагина фермаларда тадқиқот учун кўпайтирилади”, – деди қозоғистонлик тадбиркор.\nЎз юртига қайтганидан сўнг Ержан зебра сутидан қимиз тайёрлаб кўришга қарор қилди. Албатта, бу камёб ичимлик бўлиб, ҳамманинг қурби уни ичиб кўришга етавермайди. Ҳозирча тадбиркор зебра сутини Кениядан олиб келадими ёки Қозоғистонда зебра фермасини ташкил этадими, ҳисоб-китоб қилиб кўрмоқда.\n“Караганда вилоятида ёввойи қўтослар етиштирилаяпти. Улар сутининг ранги ҳам пушти. Бироқ бу сут қимиз тайёрлашга яроқсиз, боиси улар таркибида шакар миқдори жуда оз”, – дейди тадбиркор. Унинг фикрича, мамлакатда ёввойи қўтослар етиштирилаяптими, демак, зебра фермасини ҳам очса бўлади.


Афзал Азизов: "Бизни олдинда қийин баҳслар кутиб турибди" / CHAMPIONAT.asia\nАфзал Азизов: "Бизни олдинда қийин баҳслар кутиб турибди"\n02 авг 11:45\nБиринчи лига жамоалари ҳам иккинчи босқич баҳсларига тайёргарлик жараёнини кучайтириб юборишган.\nШу жумладан, «Андижон»клуби ҳам ҳал қилувчи босқичга пуҳта ҳозирлик кўриш мақсадида, айни пайтда ўз қароргоҳларида мавсумга тайёрланишда давом этишмоқда. Қолаверса, бир нечта ўртоқлик учрашувларида ҳам майдонга тушишмоқда. Жамоамиз сардори Афзал Азизов куни кеча “Футбол Экспресс” газетасига интервью бериб, тайёргарлик қандай кетаётгани борасида фикрларини билдирди.\n- Афзал ака, иккинчи босқичга тайёргарлик жараёни қандай кетмоқда? Шу хусусида фикрларингизни билдириб ўтсангиз?\n- Биринчи босқичдаги сўнгги ўйинимиздан кейин, клуб раҳбарияти бизга 12 кунлик таътил беришди. Шундан кейин, 22 июль кунидан бошлаб, ўз қароргоҳимизда қайтадан йиғилдик ва машғулотларга киришдик. Аслида, биз тайёргарликимизни тоғли худудларда ўтказишни режа қилгандик. Бироқ, айрим сабабларга кўра, ушбу режамиз амалга ошмай қолди. Натижада, базамизда кунига икки маҳалдан шуғулланмоқдамиз. Айтиш керакки, машғулотларимизнинг биринчи ҳафтасида асосан тикланишга қаратилган машқларни бажардик. Айни кунда эса ўртоқлик учрашувлари ва турли тактикалар асосида ишламоқдамиз. Чемпионатнинг иккинчи босқичи бошланишга ҳам оз қолди. Бунгача, яна бир нечта ўйинларни ташкил қилишни ўйлаб қўйганмиз.\n- Тайёргарлик ишларидан кўнглингиз тўлмоқдами?\n- Албатта, мураббийлар штаби футболчиларни иккинчи босқичга янада яхшироқ тайёрлантиришга астойдил ҳаракат қилишмоқда. Ўтказаётган машғулотларимиздан имени ва бошқа жамоадошларимнинг ҳам кўнгиллари тўлмоқда дейишим мумкин.\n- Биринчи босқичдан сўнг, жамоани тарк этганлар ҳам борми?\n- Ҳа албатта, таркибимиздан бир нечта футболчилар кетишни ихтиёр этишди. Булар Александр Лупашко ва Тимур Ҳакимовлардир. Бу ўйинчилар бизга биринчи босқичга анчагина ёрдамлари тегди. Уларнинг келгусидаги фаолиятларига омадлар тилайман.\n- Айни пайтда, «Андижон» кўрикида бир нечта футболчилар ҳам бўлиб турганлиги хусусида маълумотларга эгамиз. Янги келганлар машғулотларда астойдил ишламоқдаларми?\n- Ҳозирча бир нечта футболчилар кўрикда бўлишмоқда. Машғулотларда ҳам астойдил меҳнат қилмоқда. Уларнинг жамоада қолиш қолмаслиги, кўпроқ ўзларига боғлиқ. «Андижон»да қолишни мақсад қилан бўлсалар, машғулотларда ва ўртоқлик баҳсларида астойдил ҳаракат қилиб, мураббийлар штабига маъқул келишлари талаб этилади.\n- Иккинчи босқичда «Андижон» Ғарб минтақасидан чиққан 8та жамоа қарши майдонга тушишга тўғри келади. Олдинда кутиб турган беллашувлар борасида нималарни айта оласиз?\n- Дарҳақиқат, бизни олдинда бир-биридан қийин баҳслар кутаётганлиги рост. Ғарб минтақасидан ҳам кучли жамоалар кўпчиликни ташкил қилади. Биз ўз олдимизга олий лигага қайтишни мақсад қилганмиз, шуни сабабли ҳам олдинда турган беллашувларда фақат ғалаба учун курашамиз. Ғалаба қозонишимиз осон бўлмаслигини билиб турибмиз. Имкон қадар, беллашувларни ўз фойдамизга ўтказиб элита томон дадил одимланишни ният қилганмиз. Насиб қилса, ушбу ниятимизга мавсум охирида эришамиз.\n- Кўпчиликнинг фикрича, Ғарб зонаси сизлар қатнашган Шарқ минтақасидан кучлироқ экан. Билдирилаётган бу фикрларга қўшила оласизми?\n- Мен бундай ўйламаган бўлардим. Чунки, Шарқ ва Ғарб минтақаларида ҳам ўзига яраша кучли жамоалар бор. Бирорта минтақани яққол ажратиб кўрсатмаган бўлардим. Қолаверса, иккинчи босқичда ким кучли эканлигини аниқлаш мумкин бўлади. Шу сабабли ҳам олдиндан бирор гапни айтмоқчи эмасман. Ким кучлилигини олдинда турган баҳслар орқали билиб олишимиз мумкин бўлади.\n- Олий лигага чиқиш учун «Маъшал», «Андижон» клубларидан ташқари, «Зарафшон» ва «Қўқон-1912»лар ҳам астойдил курашиши кутилмоқда.\n- Ҳа, мен ҳам уларнинг олий лигага чиқиш учун курашишини эшитдим. Элитага чиқишни истаганлар қанча кўп бўлса, шунча яхши. Беллашувлар зерикларли бўлмаслиги тарафдориман. Рақобатдош жамоаларимиз сони қанча кўпайса, учрашувлар ҳам шунга яраша қизиқарли руҳда ўтади деган умиддаман. Бу клубларга ҳам иккинчи босқичда омад ёр бўлсин.\n- Жамоангиз элита йўлланмасини қанчалик ҳал қилиб бўлди деб ўйлайсиз?\n- Ҳаммаси ҳали олдинда. Шу сабабли ҳам биз ҳали ўзимизга юклатилган вазифани тўлиқ уддалай олмадик. Эндиликда, ҳал қилувчи босқичда тўп сурамиз. Шу босқичда вазифа қанчалик уддаланиб бораётганлиги аниқ бўлиб боради. Бунинг учун бироз вақт кутишимизга тўғри келади.\n- Жамоа мураббийлар штабига Ориф Маматказин келди. «Андижон»га бегона бўлмаган тажрибали мутахассиснинг собиқ жамоасига қайтишин фойдалими?\n- «Андижон» ўз олдига фақат ва фақат элитага қайтишни ўйлаяпти. Шу сабабли ҳам раҳбарият Ориф Маматказинни жамоага таклиф қилди. Маматказин “Андижон” учун бегона эмас. Жамоадаги футболчиларни жуда яхши билади. Қолаверса, унинг катта тажрибаси ва бош мураббий Азамат Абдураимовнинг ўзаро биргаликда ишлашлари, ўйлайманки, жамоамиз учун фойдадан ҳоли бўлмайди. Икки мутахассис қўл остида биз олдимизда турган максимум вазифани уддалай олишимизга ишончим комил.


Тинчлик бўйича Нобель мукофотига номзодлар 300дан ошиб кетди - Халқ сўзи\n17:28 13 Февраль 2019 Дунё\nТинчлик бўйича Нобель мукофотига номзодлар сони 300дан ошиб кетди. Уларнинг 219 нафари инсонлар ва 85 таси ташкилотлардир. Бу ҳақда Норвег Нобель қўмитаси расмий сайтида маълум қилинди. Қайд этилишича, номзодлар сони кўплиги бўйича бу мукофот тарихидаги энг катта кўрсаткичлардан биридир. Бу борадаги рекорд 2016 йил ўрнатилганди – 376 та номзод.\nҚоидага кўра, ўз номзодини илгари сурганлар номи 50 йил давомида ошкор этилмаслиги керак.\nМукофот қўмитаси тинчлик йўналиши бўйича ғолиб номини ҳам ҳар йили эълон қилиб келади.\nМаълумот учун, Нобель мукофоти 1901 йилдан бери бешта соҳа – физика, кимё, физиология, тиббиёт, адабиёт, шунингдек, тинчликпарварлик соҳасидаги ютуқлар учун бериб келинади.\nУни тантанали топшириш маросими ҳар йили 10 декабрда ташкил этилади. Бешта номинация бўйича ғолиблар дунёнинг турли бурчакларидан Швеция пойтахтига швед қироли қўлидан олтин медаль ва пул мукофотини олиш учун ташриф буюришади.\nЎтган йили Конго Демократик Республикасидан жарроҳ Дени Муквеге ва ИШИД террорчилари исканжасидан қутулиб чиққан ироқлик ҳуқуқ ҳимоячиси Надя Мурад тинчлик йўналишида Нобель мукофотига сазовор бўлганди.


Жиззах вилоят ХТБ бошлиғи ўтган ойнинг шов-шувли воқеасига муносабат билдирди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззах вилоят ХТБ бошлиғи ўтган ойнинг шов-шувли воқеасига муносабат билдирди\nЯна бир неча кундан сўнг барча таълим муассасаларида, хусусан ўрта мактабларда янги ўқув йили бошланади. Янги ўқув йили олдидан вилоят халқ таълими бошқармаси бошлиғи Дилфуза Садриддинова Sangzor.uz сайтига жорий ўқув йилида амалга ошириладиган ишлар тўғрисида интервью берди. Хабарингиз бор ўтган ойда молия вазирлиги томонидан ўтказилган текширувлар натижасида республикадаги айрим таълим муассасаларида бюджет маблағларининг ноқонуний сарфланганлиги юзасидан тарқатилган хабарлар кенг жамоатчилик орасида ўзига хос резонанс берди. Бу хабарнинг айни бир жиҳати бугунги кунда вилоят халқ таълими бошқармасига раҳбарлик қилаётган ва кўп йиллар Жиззах шаҳридаги 22- ихтисослаштирилган давлат умумтаълим мактаби директори бўлган Д.Садриддиновага ҳам бориб тақалади. Суҳбат давомида ушбу мавзуга ҳам ойдинлик киритиб ўтилди. Демак, Д.Садриддинова билан суҳбатимиз қуйидагича ўтди.\nСавол: Жиззах вилоят ХТБга раҳбар бўлганингизга ҳали кўп бўлмади. Ўтган давр мобайнида бу янгиликни кўпчилик жуда яхши кутиб олди. Вилоят халқ таълими ҳақиқий ўз касбининг фидоийси қўлига топширилди деб гапирганлар ҳам бўлди. Айтингчи жорий йилда вилоятда таълим тизимида қандай янгиликлар жорий этилади?\n–Дарҳақиқат, Жиззах вилояти Халқ таълими бошқармасига раҳбар этиб тайинланганимга роппа-роса 2 ой бўлди. Ҳа, табриклар, ижтимоий тармоқларда фикрлар, Сиз айтгандай самимий ва позитив руҳда бўлиб, Жиззах вилояти ўқитувчилари, хусусан ўқувчи-битирувчилар умуман олганда кенг омма жуда қизғин кутиб олишди. Бу эса ўз навбатида менинг янада масъулиятимни борган сари ошириб бормоқда. Ҳа, тўғри мен “мактаб директори” вазифасидан тўппа-тўғри ушбу лавозимга тайинландим. Аммо 25 йиллик педагогик стажим ва 16 йиллик раҳбарлик тажрибам бугун таълимдаги муаммоларни ва ушбу муаммоларнинг ечимидаги ислоҳотларни англай оладиган ҳаётий тажрибага эгаман деб ўйлайман. Шу билан бирга тажрибали устозлар ҳар соҳада менга кўмак бераётгани, маслакдош бўлаётгани вилоятимизда таълим тизимини ривожлантиришга, алоҳида“Жиззах таълим имижини” яратишда ўз ҳиссаларини қўшаётганлари қувонарли. Вилоятимиз таълим тизимини ривожлантириш борасида бугунги кунда қисқа вақтда бўлсада бир қатор лойиҳаларни амалга оширишга эришдик деб ўйлайман. Жумладан, умумий ўрта таълим мактабларида таълим сифатини ошириш, уларни ривожлантириш, мактабда маънавий-соғлом муҳитни яхшилаш мақсадида “Устоз-шогирд” тамойилида “Progress” ривожлантириш клуби лойиҳаси ишлаб чиқилди ва амалиётга жорий этилди. Вилоятимизда мавжуд 542 та мактаблар туманлар кесимида 3 тоифада таҳлил этилди, яъни “Юқори ривожланган” мактаблар, “Ўртача ривожланган” мактаблар ва “Паст рентабелли” мактаблар.\nТаҳлилларга кўра, 542 та мактабларимиздан 144 та мактаб илғор, 270 мактаб ўртача фаолият кўрсатадиган ва 131 та мактаб ёрдамга муҳтож деб топилди. Ушбу ҳолатлар аниқлангач, клубнинг Низоми ишлаб чиқилиб, илғор - юқори кўрсатгичларда фаолият кўрсатаётган мактабларга паст натижаларда ҳаракатланаётган мактаблар раҳбарларини бириктириш, ушбу мактабда “устоз-шогирд” тамойилида аниқ ўрганиши ва ўргатиши лозим бўлган вазифалар белгиланди ва амалиётга йўналтирилди.\nВилоят халқ таълими тизимида муаммолардан яна бири ариза ва шикоятларнинг кескин кўпайгани, аксарият ариза ва шикоятлар мактаб раҳбарларининг ножўя хатти-ҳаракатлари, ота-оналар ва педагогларнинг ўртасидаги субординация бузилганлиги натижасида юзага келганлиги аниқланди. Буларни бартараф этиш борасида, “Жиззах-таълим, адолат ва ишонч” телеграм боти очилиб, унга вилоятдаги барча ота-оналар ва ўқитувчи педагогларни аъзо қилиш ва тарғибот ишлари бошланди. Ботга тушган мурожаатлар жойларда ўрганилиб, ижобий натижаларга эришилмоқда. Натижада, 2 ойлик таҳлилларга кўра, жисмоний шахсларнинг томонидан жорий йилнинг июль ойида жами 66 та турли кўринишдаги мурожаатлар қайд этилган бўлса, август ойида бу мурожаатлар 32 тани ташкил этди.\nШунингдек, Жиззах вилояти халқ таълими бошқармасининг ўзида “Progress” ривожлантириш лаборатория Маркази ташкил этилди. Унга алоҳида хона ажратилиб, 20 дона замонавий компьютер техникалари ва ўқувлар ташкил этиш учун мўлжалланган лаборатория жиҳозланди. Марказ онлайн кузатув ва масофавий ўқитишга мўлжалланган бўлиб, Марказнинг мақсад ва вазифалари раҳбар кадрлар фаолиятини прогнозлаштириш, малакасини ошириш, заҳира кадрлар банкини яратишдан иборат. Бугунги кунда 542 та умумий ўрта таълим мактаб директорлари лабораториядан ўтказилиб, аниқланган бўшлиқлар юзасидан шу марказнинг ўзида ўқувлар ташкил этилди. Бу лаборатория марказимиз тизимли равишда ишлаши таъминланади. Марказ иши раҳбар ва педагог ходимларнинг бугунги кунда таълим тизимида амалга оширилаётган ислоҳотларни амалда жорий этиш йўллари, таълим муассасаларидаги мавжуд муаммоларни бартараф этиш кўникмаларини шакллантириш, энг аввало таълим сифати ва самарадорлигини оширишга қаратилгандир. Марказга тажрибали, ҳозирги кунда нафақадаги фахрий устозимиз Саидаҳмад Мирзабеков раҳбарлик қилмоқда. Шунингдек, жорий йилнинг сентябрь ойидан бошлаб, ушбу марказ қошида чекка ҳудудларда фаолият кўрсатаётган педагогларга методик хизмат кўрсатиш тизими жорий этилиши режалаштирилган.\nСавол: Яқинда кўплаб интернет сайтларида халқ таълими муассасаларида, хусусан сиз раҳбарлик қилган Жиззах шаҳридаги 22-мактабда бюджет маблағларининг сарфланиши бўйича камомадлар аниқланганлиги юзасида хабарлар тарқалди. Айтингчи асл вазият қанақа? Ҳақиқатдан ҳам шундай бўлганми?\nД.Садриддинова: - Интернет тармоқларида хусусан, молия вазирлигининг маълумоти Kun.uz сайтида эълон қилингач, негадир кўплаб интернет тармоғининг фаол иштирокчилари 22-мактабни муҳокама этишга тушиб кетишди. Жиззах шаҳар халқ таълими бўлими қошидаги марказлашган бухгалтерия Ўзбекистон Республикаси Молия вазирлиги Давлат молиявий назорати бош бошқармаси томонидан текширилди. Текшириш натижаларига кўра нафақат 22-мактабда, балки Жиззах шаҳридаги 4-сонли мактабда 780 миллион сўм, 20–мактабда 250 миллион сўм бюджет маблағларининг асоссиз, ортиқча ва нотўғри тўланганлиги аниқланган эди. Ушбу маблағлар мактаблар ҳисобчилари томонидан ишдан бўшаб кетган, буйруқ билан расмийлаштирилмаган, табелларда қайд этилмаган ва тарификациядан ўтказилмаган ходимларга ЎзАСБО дастурида тўланиб, ҳисобчилар қўлидаги пластик карталарга ўтказиб, ўзлаштирилган. Ҳозирда бу борада “Иқтисодий жиноятларга қарши курашиш департаменти”нинг Жиззах вилояти бошқармаси томонидан текширувлар олиб борилмоқда. Аммо энг қизиғи, юқорида зикр этилган мактаблар ҳеч қаерда муҳокама этилмади. Лекин менинг бошқармага бошлиқ этиб тайинланишим даврида бундай гап сўзлар ҳам йўқ эди. Энди эса, қўштирноқ ичидаги “Айрим шахслар”га буни воқеийлик “қурол” қилиниб, бўҳтон ва туҳматлар уюштирилаётганлигини қандай баҳолаш мумкин?\nМактаб раҳбарларининг фақат таълим сифати ва мазмуни билан, кадрлар салоҳияти билан шуғулланиши учун енгиллик яратиш мақсадида мактаблардаги ҳисобхоналар ёпилиб, шаҳар ва туман халқ таълими бўлимлари қошида марказлашган ҳисобхоналар очилган эди. Уларнинг назорати шаҳар ва туман халқ таълими бўлимлари мудирларига юклатилган. Бу борада тегишли ҳуқуқни муҳофаза қилиш органларининг баёноти чиқмасдан, айнан вилоятдаги энг намунали мактаблардан бири булган 22-мактабни, у орқали кечагина тайинланган янги раҳбарга “мағзава” ағдаришга уриниш ҳолати содир бўлганини нохолислик деб баҳолаган бўламан. Ваҳоланки мактабда раҳбарлик қилган вақтимда бу маблағларнинг сарфланишига умуман аралашишишимнинг имкони бўлмаган.\nМен, Жиззах вилояти халқ таълими бошқармаси тарихида иккинчи аёл раҳбарман. Аёл ва раҳбар сифатида мени обрўсизлантиришга, қадр қимматимни ерга уришга ҳеч кимнинг ҳақи йўқ деб ўйлайман. Муҳтарам Президентимиз 2019 йил 23 август кунги видеоселекторида улуғ маърифатпарвар бобомиз Маҳмудхўжа Беҳбудийнинг “Дунё иморатлари ичида энг улуғи мактабдир” деган фикрини алоҳида таъкидлаб ўтдилар. Шундай экан улуғ масканни ноҳақдан қоралашни фақат ноинсофлик деб ҳисоблайман.\nСавол: Жорий йилда халқ таълими муассасаларида бундай камомадлар юзага келмаслиги учун қандай чоралар кўрилади?\nД.Садриддинова: - Албатта, вилоятимиздаги барча марказлашган бухгалтерия бўлимларининг фаолияти тафтишдан ўтказилиш билан бирга, мудирларнинг, мактаб раҳбарларининг назорат қилиш механизмлари кучайтирилади.\nСавол: Жиззах вилоятида халқ таълими тизимида илғор педагогик тажрибаларни оммалаштириш бугун долзарб вазифа? Айнан сиз кўп йиллар раҳбарлик қилган 22-ИДУМнинг қандай иш услублари бошқа муассасаларда ҳам жорий этилади?\nД.Садриддинова: - Жуда куп методалогиялар бўйича ишлаймиз, ҳозирча иккитасини айтишим мумкин. Биринчиси, болаларимизнинг иқтидорини аниқлаш ва уни юксаклаштириш, илмий-амалий ёндашув билан болаларимизни билимга-илмга қизиқтириш. Халқ таълими бошқармаси қошида “Интелектуал келажак” болалар академиясини ташкил этиш режалаштирилган. Иккинчидан, вилоят таълим тизимига хорижий тажрибаларни киритиш, ҳозирда Германиядаги энг нуфузли гимназиялар билан ҳамкорлик учун музокаралар олиб борилмоқда. Хорижда фаолият юритаётган энг тажрибали ўқитувчиларни айнан вилоятимизга ишлашга таклиф этмоқдамиз. Инновацион таълимга кириш учун соғлом рақобатни кучайтиришимиз керак. Бу борадаги режаларимизни босқичма-босқич амалга оширамиз.\nСавол: Яна нималарни айтмоқчисиз?\nД.Садриддинова: - Муҳтарам Президентимизнинг 23 август кунги видеоселекторида қуйидагилар таъкидланди, яъни мактабни ўзгартирмасдан туриб, одамни, жамиятни ўзгартириб бўлмайди.\nТаълим тарбиянинг асоси, пойдевори бу-мактаб. Мактабни мактаб қиладиган куч эса ўқитувчилардир. “Мактаб бу ҳаёт-мамот масаласи, КЕЛАЖАК масаласи”. Биз шу мактабда шундай келажакни тарбия қилайликки, токи улар интелектуал билимли, креатив ва танқидий фикрловчи, қатъий позицияга эга бўлиш билан бир қаторда, маданиятли-маърифатли, онгу-шуури илм билан йўғрилган, Она-Ватан, ватанпарварликни юракдан ҳис эта оладиган, камтар, самимий, садоқатли, адолатли бўлишсин!\nДилфуза опа самимий суҳбат учун ташаккур билдирамиз. Албатта вилоят халқ таълими тизими Сиз каби фидойи раҳбарлар қўл остида юксак марраларни забт этишига ишонамиз.\nСуҳбат Sangzor.uz сайти бош муҳаррири Ҳ.Фозилов томонидан тайёрланди


Агент: Бразилия ҳукумати Леонардони "Анжи"га қўйиб юбормаяпти\nМаҳачқалъанинг “Анжи” клуби аъзоси Леонардо жамоанинг Испаниядаги Марбелья шаҳрида ўтказилаётган иккинчи ўқув-йиғин машғулотларига учиб бора олмади. Чунки Бразилия суди ҳанузгача футболчининг иши бўйича якуний ҳукм чиқармаган ва унга мамлакатни тарк этишни тақиқлаган. Бу ҳақида футболчининг агенти Дмитрий Селюк ТАСС нашрига хабар қилган.\nАввалроқ ОАВда “Анжи”нинг 23 ёшли футболчиси автоҳалокат учрагани ва оқибатда 36 ёшли Жусиана Годот дус Сантос ҳалок бўлгани ҳақида маълумотлар тарқаганди. Футболчи унинг ўлимига алоқадорликда айбланмоқда. Леонардо жамоасининг БААдаги биринчи йиғинини ҳам ўтказиб юборганди.\n"Бу жуда чигал вазият. Ҳеч қандай аниқ далиллар йўқ. Футболчи жамоасининг йиғинларини ўтказиб юбормаслиги керак. Бразилияда унга шунчаки рухсат беришмаяпти. “Анжи”, менимча, у билан шартномани узмоқчи эмас ва футболчининг қарорини кутмоқда. Лекин футболчи Маҳачқалъага учиб кела олмаяпти”, дейди Селюк.\n"Вазият кейинги ҳафтага аниқ бўлади”, дея қўшимча қилди агент.\nМаълумот учун, "Анжи" клубиннинг матбуот хизмати ҳам бу маълумотни тасдиқлади. Леонардо “Анжи” таркибида 10та ўйин ўтказиб, бир гол ва битта голли узатмага муаллифлик қилган. Футболчи билан клубнинг амалдаги шартномаси шу йилнинг 30 июнида ниҳоясига етади.


Уммонга қарши ўйинда терма жамоамизни камида 500дан ортиқ ўзбекистонлик мухлислар қўллаб-қувватлайди\n7 январь, 2019, 10:25\nМухлислар - 12-ўйинчи.\nАйни дақиқаларда Остона аэропортида бўлиб турган мухлислар ҳам кўтаринки кайфиятда терма жамоамизни олқишлаш учун тайёргарлик кўришмоқда. Ўзига хос куй-қўшиқлар билан хурсандчиликларни бошлаб юборишган. Қайси мухлис билан гаплашмайлик, ҳаммаси миллий терма жамоамиздан фақат чемпионликни кутишаётганини изҳор этишмоқда. Ўзбекистон футбол ассоциациясининг мухлислар билан ишлаш бўлими етакчиси Отабек Одилов биз билан суҳбат чоғида футболчиларимизни қўллаб-қувватлаш учун алоҳида тайёргарлик кўришаётганини ва энг муҳими жамоамиздан фақат чемпионликни кутишаётганини алоҳида таъкидлади.\n- Албатта, мухлислар томонидан ушбу мусобақага олдиндан катта тайёргарлик кўрилди ва Осиё Кубогини катта қизиқиш билан кутдик, - дейди биз билан суҳбатда Отабек Одилов. - Ниҳоят, биз кутган кунлар ҳам етиб келди. Ўзбекистон терма жамоасининг фан-клуб аъзолари тезроқ Дубайга етиб боришни интиқлик билан кутиб ўтирибмиз. Ҳозирги хурсандчиликларимиз ичимизга сиғмаяпти. Тезроқ терма жамоамиз билан учрашиш ва футболчиларимизга юқори кайфият улашишни хоҳлаяпмиз. Шу ернинг ўзидан ҳам унумли фойдаланиб керак бўлса ўйинчиларимизни руҳлантириш учун видеомурожаатлар қиляпмиз. Ҳозирдан қўлимиздан келадиган барча қўллаб-қувватлашларни амалга оширяпмиз. Кўриб турибсиз, Осиё Кубогида кутилмаган натижалар бўлмоқда. Лекин терма жамоамиз ғалаба қозонса буни асло кутилмаган натижа деб бўлмайди. Рости, биз мухлислар жамоамиздан фақат чемпионликни кутяпмиз.\n- Режаларимиз катта. Терма жамоамиз иштирок этадиган стадионларга мухлисларимизнинг ташрифи кўпайиши кутилмоқда. Махсус секторларда мухлисларимиз учун терма жамоамизни ўзига хос тарзда қўллаб-қувватлаш учун шарфлар, футболка ва атрибутикалар билан таъминламоқчимиз. Катта-катта байроқларни олиб келдик. Махсус қўшиқлар куйлаймиз, хуллас албатта янгиликлар бўлади. Ўйин чоғида стадионда европача муҳитни яратмоқчимиз. Ўйлайманки, бу стадионда чиройли муҳитни юзага келтиради.\n- Биринчи ўйинда камида 500 нафардан зиёд ўзбекистонлик ишқибозларнинг қўллаб-қувватлаши кутилмоқда. Қолаверса, БААнинг ўзида ишлаётган, ўқиётган юртдошларимиз ҳам кўп ва улар ҳам ўйинларни сабрсизлик билан кутишяпти.\nФутбол | 8 март, 2021, 19:35


Превью: “Нефтчи” – “Насаф” – Voha.uz\nVoha.uz > "Насаф" ҳақида > Превью: “Нефтчи” – “Насаф”\nПревью: “Нефтчи” – “Насаф”\n12-10-2017 12-10-2017 authorФикр билдиринг"Насаф" ҳақида, Янгиликлар, хабарлар, мақолалар 146\n“Насаф” жамоамиз навбатдаги 24-тур учрашувини сафарда Фарғонанинг “Нефтчи” жамоасига қарши ўтказади. Жамоалар олий лигадаги ўзаро 42-учрашувда майдонга тушишади. Учрашув 13 октябр жума куни “Истиқлол” стадионида соат 16:30да бошланади.\nЭнди чемпионатимизда оддий ўйинлар қолмади. Ҳар бир учрашув мисли финалдек ўтади. “Нефтчи” – “Насаф” ўзаро учрашуви ҳам ўзининг жозибадорлиги билан футбол ишқибозларининг эътиборидаги баҳс ҳисобланади.\n“Нефтчи” (Фарғона) – “Насаф” (Қарши)\n13.10.2017. “Истиқлол” стадиони. 16:30да\nБош ҳакам: Азиз Асимов (Тошкент)\nҚанот ҳакамлари: Ришат Нуъмонов (Тошкент), Сервер Еремеев (Тошкент)\nЗахира ҳаками: Анотолий Рубаков (Тошкент)\nМазкур жамоалар ҳозиргача миллий чемпионатимизда 41 марта ўзаро баҳс олиб боришган. Бўлиб ўтган учрашувларда жамоамиз 17 марта ғалаба қозонган. 15 учрашувда “Нефтчи” жамоасининг қўли баланд келган. Қолган 9 учрашувда муроса кўчаси танланган. Тўплар нисбати бўйича ҳам устунлик жамоамиз томонида – 55:49.\nРўзиқул Бердиев қўл остидаги “аждарлар” фарғоналиклар билан бўлган учрашувларда мағлубиятсиз серияларини давом эттириб келишмоқда. Жамоамиз устози шу пайтгача шогирдларини миллий чемпионат учрашувларида “Нефтчи”га қарши тўққиз марта майдонга олиб тушган. Шу учрашувларнинг еттитасида жамоамизнинг қўли баланд келган ва икки учрашув дуранг натижа билан якунланган.\nМазкур жамоаларнинг Фарғонадаги илк учрашуви 1997 йил 13 ноябр куни бўлиб ўтган. Шу пайтгача жамоалар 20 марта ўзаро баҳс олиб боришган. Уларнинг 9тасида “Нефтчи” жамоаси ғалабага эришган. 3 учрашувда “Насаф” зафар қучган. Қолган 8 учрашувда дуранг натижалар қайд этилган. Фарғонадаги 20 учрашувда дарвозаларга жами 46та тўп киритилган. Тўплар нисбати бўйича устунлик 29-17 “Нефтчи” томонида.\n“Насаф” Фарғонадаги илк ғалабасини 2010 йили нишонлаган. Фарғонадаги сўнгги ғалабасини эса, 2015 йили қўлга киритган.\nЖамоаларнинг биринчи даврадаги Ғузорда бўлган учрашувида “Насаф” 2:0 ҳисобида ғалабага эришган. Учрашувдаги иккала голни ҳам Баҳром Абдураҳимов ўз ҳисобига ёздириб қўйган эди.\n“Нефтчи” сўнгги марта 2009 йили ўз майдонида “Насаф”ни мағлубиятга учратган.\nМазкур жамоаларнинг турнир жадвалидаги ҳолатига эътибор қаратсак, “Нефтчи” жамоаси 23 учрашувдан сўнг 17 очко билан 15-поғонада бормоқда.\n“Насаф” ўтган 23 учрашувда 44 очко жамғариб, 2-поғонани банд этиб турибди.\n“Нефтчи” ўтган тур учрашувида “Олмалиқ”ни мағлуб этди. “Насаф” эса ўз майдонида “Қизилқум” жамоасини таслим этган.\n“Нефтчи” – “Насаф” жамоалари ўртасидаги учрашув 13 октябр жума куни Фарғона шаҳридаги муҳташам “Истиқлол” стадионида бўлиб ўтади. Учрашв соат 16:30да бошланади.\nМазкур жамоаларнинг ўринбосарлари ўртасидаги учрашув эса 12 октябр пайшанба куни Қиргулидаги “Нефтчи” СК стадонида соат 15:30да бошланади.\n«Насаф»: Фарғонадаги учрашувни Асимов бошқаради\n«Машъал»: «Сўғдиёна» билан баҳсни Бухоролик ҳакамлар бошқаришади\n18:51 «Машъал» сўнгги тур учрашувига тайёргарликни бошлади 0\n20:43 “Севинч” чемпионатни ғалаба билан якунлади 0\n12:07 Бугун «Севинч» – «Нефтчи W» учрашуви бўлади 0\n11:03 ФАОЛ ВА ЖОНКУЯР МУХЛИСЛАРИМИЗГА ОФАРИН! (Фотолар) 0\n07:58 «Насаф»: “Локомотив” клубини чемпионлик билан табриклаймиз! 0\n07:29 «Насаф» – «Пахтакор» учрашуви статистикаси 0\n07:01 Рўзиқул Бердиев: “Бизни қўллаб-қуватлаган барча мухлисларга миннатдорчилик билдираман” 0\n07:49 Шота Арвеладзе: “Бугун бизда иштиёқ етишмади” 0\n18:47 «Насаф»: Муҳим ўйинда ишончли ғалаба ва иккинчи кумуш медал! 0\n11:40 “Насаф” – “Пахтакор” учрашуви трансляциясига оид маълумотлар 0\n08:29 Бугун “Марказий”да марказий учрашув. “Насаф” – “Пахтакор” 0


Абитуриентлар ва ота-оналар учун Call-марказ ишга тушди - Terabayt.Uz\nБу йил олий ўқув юртларига қабул ҳар доимгидан ҳам ўзгачароқ ташкил этилган, жараёнлар шаффофлаштирилган ва осонлаштирилган. Жумладан, абитуриентлар учун ўз ҳужжатларини Давлат хизматлари марказлари орқали, онлайн топшириш имкониятлари яратилган.\nЎҚИНГ: Олий ўқувга ҳужжатларни онлайн топширамиз!\nАйни кунларда абитуриентларни, ота-оналарни кўплаб саволлар қийнайди, деб ёзади ЎзА. Хўш, улар бундай вазиятда кимга, қачон, қай тартибда мурожаат қилиши мумкин?\nРеспубликамизда 2019/2020 ўқув йили учун олий таълим муассасаларига қабул жараёни бошланиши муносабати билан, абитуриентлар ва уларнинг ота-оналарига қулайлик яратиш, уларни қизиқтирган саволларга жавоб бериш, жорий этилган янгиликлар мазмун-моҳиятини кенг жамоатчилик эътиборига етказиб бориш мақсадида Олий ва ўрта махсус таълим вазирлигида Call-марказ ташкил этилди.\nЭнди фуқаролар (71) 246-16-04 телефон рақами орқали Call-марказ билан боғланиб, ўқишга қабул бўйича ўзларини қизиқтирган саволларига жавоб олиши мумкин.\nЎҚИНГ: Ўқишга қандай қилиб ДХМ орқали ҳужжат топширамиз?\n#таълим #Call-марказ #Ўзбекистон Республикаси Олий ва ўрта махсус таълим вазирлиги


Ўзбекистоннинг коррупцияга қарши курашиш соҳасида халқаро рейтинглардаги ўринлари маълум қилинди - UzNews.uz\nЎзбекистоннинг коррупцияга қарши курашиш соҳасида халқаро рейтинглардаги ўринлари маълум қилинди\nЖаҳон одил судлов лойиҳасининг ҳуқуқ устуворлиги индексидаги – коррупциянинг мавжуд эмаслиги индексида Ўзбекистон 128та давлат орасида 89-ўринни эгаллаган.\nБош прокуратура Ўзбекистоннинг коррупцияга қарши курашиш соҳасида халқаро рейтинглардаги ўринлари ҳақида маълумот берди.\n2019 йилнинг сентябрь ойида эълон қилинган 2018 йил бўйича Жаҳон банкининг бошқарув сифати индикаторларининг – коррупцияни тийиб туриш индексида Ўзбекистон 209та давлат орасида 28,6 балл билан 183-ўринни эгаллаб, 1 поғонага кўтарилган.\nШунингдек, 2020 йилнинг январь ойида эълон қилинган Transparency International халқаро ноҳукумат ташкилоти томонидан 2019 йил бўйича коррупцияни қабул қилиш индексида Ўзбекистон 180та давлат орасида 25 балл билан 153-ўринни эгаллаб, 5 поғонага кўтарилган. 2018 йилда бу кўрсаткич 23 балл билан 158-ўринни ташкил этган.\nЎзбекистон билан рейтингда 153-ўринни Камерун, Марказий Африка Республикаси, Комор ороллари ва Тожикистон эгаллаган.\nTransparency International халқаро ноҳукумат ташкилоти ҳисоботида ушбу рейтинг бўйича сўнгги йилларда Ўзбекистоннинг кўрсаткичлари ошиб бораётганлиги, оммавий ахборот воситаларига қўйилган чекловлар енгиллаштирилганлиги эътироф этилган.\nБундан ташқари, 2020 йил март ойида эълон қилинган 2020 йил бўйича Жаҳон одил судлов лойиҳасининг ҳуқуқ устуворлиги индексидаги – коррупциянинг мавжуд эмаслиги индексида Ўзбекистон 128та давлат орасида 0,40 балл билан 89-ўринни эгаллаб, 6 поғонага кўтарилган.\nПрезидентнинг 2020 йил 2 июнда «Ўзбекистон Республикасининг халқаро рейтинг ва индекслардаги ўрнини яхшилаш ҳамда давлат органлари ва ташкилотларида улар билан тизимли ишлашнинг янги механизмини жорий қилиш тўғрисида»ги фармони қабул қилинди.\nМазкур фармон билан, Ўзбекистон учун устувор бўлган халқаро рейтинг ва индекслар бўйича самарадорликнинг энг муҳим кўрсаткичлари қайд этилди.\n- Коррупцияни қабул қилиш индекси бўйича Ўзбекистон кўрсаткичларини жорий йилда 27 баллдан 2030 йилда 65 баллга\n- Коррупцияни тийиб туриш индекси бўйича жорий йилда 31 баллдан 2030 йилда 71,6 баллга\n- Коррупциянинг мавжуд эмаслиги индекси бўйича жорий йилда 0,39 баллдан 2030 йилда 0,60 баллга етказиш белгиланди.\nШу боис, Бош прокуратура томонидан коррупцияга қарши курашиш бўйича халқаро рейтинглардаги Ўзбекистон ўрнини яхшилаш бўйича ишлар давом этмоқда.


Интернетда пул ишлаш. Google AdSense #2 – Bizness.uz\nWEB сайт яратиш\nбизнес ва бошқа маълумотлар\nАвтор: Martimax · Опубликовано 09/04/2019 · Обновлено 19/04/2019\nЎтган галги мақолада #1 Google AdSense да қандай пул ишлаш мумкин эканлигини кўриб чиқган эди. Бугун эса ушбу мақоланинг давоми бўлмиш Google AdSense да қандай қилиб сайт рўйхатдан ўтказилади, минимал шартлар ҳақида гаплашамиз.\nОлдинги мақолани ўқимаганлар учун:\nСизда сайт мавжуд дейлик. Google AdSense дан рўйхатдан ўтказиш учун анчагина талаб ва шартлар мавжуд. Олдинги мақолада “Google AdSense да Ўзбекистонда пул ишлаш мумкинми?” деган саволни қўйган эдик ва ХА деб жавоб қайтарган эдик. Аммо бунинг учун бир нечта тўсқинликлар мавжуд дея гапимизни якунлаган эдик.\nХозир манашу тўсқинликлар ҳақида гаплашамиз. Ўзбекистонда пул ишлаш ниятида бўлганларнинг энг катта муаммоси бу Google AdSense да бугунги кунда ўзбек тилининг мавжуд эмаслигидир! Бу ҳам муаммо, ҳам тўсиқдир. Сиз айтишингиз мумкин унда қанақа қилиб пул ишлаш мумкин деб. Бошқа тилларда. Хозирги кунда онлайн таржимон дастурлар талайгина. Сиз ўзбекчада ёзган мақолангизни бир неча сонияда хохлаган тилингизга таржима қилиб олишингиз мумкин. Ёки ўзингиз бошқа тилда мақолалар ёзиб сайтингизга жойлаштиришингиз мумкин.\nЧўчиманг ва дарров ортга чекинманг\nGoogle AdSense нинг чеклови қуйидагиларни ифодалайди:\nСизнинг сайтингиздаги кўрсатилмаган тилларда реклама кодларини жойлаштириш тақиқланади!\nБу дегани сизнинг сайтингизда ўзбекча мақолалар кўп бўлишига қарамасдан, сиз бошқа тилда мақола ёзиб реклама кодларини жойлаштириш имкониятига эга бўласиз. Ўзбекча мақолаларингизни ёзинг ва турли хил таржимонлар, плагинлар ёрдамида бошқа тилларга ўгиринг ҳамда реклама жойлаштириб пул ишлашни бошланг.\nЭнди Google AdSense нинг бошқа шартларига ўтсак:\nБелгиланган тиллардан бошқа тиллардаги мақолаларда реклама кодини ёзиш тақиқланади.\nМақолалар порнография ва бошқа шунга ўхшаш, тажовузкорлик рухидаги мақолалар тақиқланади.\nКомпютерларни бузишга, бузғунчи дастурларни тарқатиш ва тарғиб қилишга қаратилган маққолалар мумкин эмас\nТўлиқ шартлар билан тунишиш учун босинг!\nGoogle AdSense да рўйхатдан ўтиш учун сизда Google компанисига тегилши бўлган gmail.com почтаси бўлса кифоя. Ушбу почта орқали қуйидаги манзилга ўтасиз ҳамда регистрацияни босасиз.\nўз сайтингиз манзилини тўлиқ киритасиз;\nПочтангизга маълумотлар келиб туришини хохласангиз биринчисини, хохламасангиз иккинчи танловни ланлайсиз;\nСохранит ва продолжить тугмасини босасиз\nШундан сўнг маълум бир вақт оралиғидан сўнг сизнинг сайтингиз модераторлар томонидан ўрганилишни бошлайдию Ўрганилиш якунлангандан сўнг сизнинг кўрсатган почтангизга маълумотлар етказилади.\nGoogle AdSense да қанча пул ишлаш ва қандай қилиб даромадларни ошириш бўйича кейинги мақолада гаплашамиз\nМетки: Google AdSenseInternetda pul ishlash\nАвтор: Martimax · Published 23/02/2019\nАвтор: Martimax · Published 14/12/2018 · Last modified 15/12/2018\nСаломатлик / Соғлик билан боғлиқ маълумотлар\nO`zbekcha maqolalar / Психология+\nO`zbekcha maqolalar / Психология+ / Саломатлик\nПиёз етиштириш / Сабзавот экинларини экиш\nO`zbekcha maqolalar / Озиш / Сув ёрдамида озиш


Қазақстанда ЖТҲға ушыраған автобус Нөкистен жолға шықпағаны мәлим етилди. Жәбирленгенлер Өзбекстанға алып келинди\nУсы жылдың 12-май күни Қазақстан Республикасының Жамбыл ўәлаятында жолаўшы автобусы қатнасыўында жол-транспорт ҳәдийсеси жүз бергенлиги, «Нөкис-Алматы» жөнелиси бойлап ҳәрекетленип баратырған автобуста 53 жолаўшы, соның ишинде, 47 Өзбекстан пуқарасы болғанлығы, ўақыя ақыбетинде 2 Өзбекстан пуқарасы қайтыс болғанлығы ҳаққында хабар берилген еди.\nҚарақалпақстан Республикасы Транспорт министрлиги мәлимлеме хызмети ўақыя бойынша анықлық киргизип, жол-транспорт ҳәдийсесине ушыраған «Mironshox Grand Trans» ЖШЖға тийисли мәмлекетлик белгиси 01/314VFA болған «YUTONG» маркалы автобустың Қарақалпақстан Республикасы аймағында ҳәрекетленбегенлиги, 11-12-май күнлери «Нөкис-Алматы» жөнелиси бойлап басқа автобуслардың ҳәрекетленгенлигин мәлим етти.\nӨзбекстан Республикасы Айрықша жағдайлар министрлигиниң хабар бериўинше, ўақыя ақыбетинде жәбирленген Өзбекстан пуқаралары 14-май күни Өзбекстан-Қазақстан шегарасындағы «Ғишткўприк» бажыхана посты арқалы Өзбекстанға алып келинген.\nҚайтыс болған еки пуқараның мейитлери жасаў орынлары – Бухара ҳәм Хорезм ўәлаятларына жиберилген. Соның менен бирге, 14-май күни бахытсыз ҳәдийсе ақыбетинде және бир пуқара қайтыс болған. Ҳәзирги ўақытта қайтыс болған пуқараны алып келиў бойынша зәрүр илажлар көрилмекте.\nАлып келинген 23 пуқарадан жарақатланған 18 пуқара Республикалық қыстаўлы медициналық жәрдем илимий орайына орналастырылған, 5 пуқараның аўҳалы жақсы болғанлығы себепли үйлерине жуўап берилген.\n«Ҳәзирги ўақытта орайға орналастырылған пуқаралардың аўҳалы шыпакерлердиң қатаң қадағалаўында болып, тийисли емлеў жумыслары алып барылмақта»,-деп жазылған хабарда.\nСоциаллық тармақларда газ ҳәм электр энергиясына төлем баҳаларының көбейтилиўи бойынша хабарлар тарқалды. Өзбекстан Республикасы Қаржы\nБүгин, 25-май күни елимиздеги барлық улыўма билим бериў ҳәм қәнигелестирилген мектеплерде питкериўши класс оқыўшыларының «Соңғы қоңыраў»...


Ҳаётда кимлардир улуғ неъмат - иймон неъмати билан насибадор бўлса, кимлардир бу неъматдан маҳрум бўладилар. Кимлардир Роббисини таниб, У зотнинг буйруқларини бажариб, қайтариқларидан қайтса, кимлардир У зотни Робб эканини тан олмайди. Буйруқ-қайтариқлари ҳақида эса гапирмасак ҳам бўлади. Кимлардир Роббисига рукуъ-сажда қилса, кимлардир бундан бош тортади. Яна кимлардир рамазон ойини севиниб, соғинч билан кутса, кимлардир рамазон ойи яқинлашган сари юраги орқага тортишиб, асаби таранглашади, уф торта бошлайди.\nАллоҳ таолога беадад ҳамду санолар бўлсинким, бизларни мўмин-мусулмон қилди, иккинчи тоифалар қаторидан қилиб қўймади. Яна такрор ҳамду санолар айтамизки, бизларни бу рўшнолик, соғинчли, нурли кунларни, раҳмат, мағфират, охири эса дўзахдан сақланишга сабаб бўладиган ой – Рамазон ойини интиқиб, соғиниб кутадиган кишилардан қилиб қўйди.\nАзизлар! Мана рамазон ойининг ҳам майин шабадаси уфуриб турибди. Деҳқоннинг хирмонимни тўлдириб оламан деб, тижоратчининг ҳам кўпроқ фойда кўраман деб кутадиган мавсуми бўлгани каби худди шундай мўмин-мусулмоннинг хирмонига барака бўладиган, савоблар хазинасини тўлдириб олиш имкони туғиладиган мавсуми – Рамазон ойи бор.\nМана ана шу мавсум олдида турибмиз.\nЛекин бу ойга айтишга арзигулик ҳаракат қилдикми?...\nБу йилги мавсумда фойда ола билармиканмиз?...\nУшбу ойдан хайрлашганимиз кўйи нималар билан машғул бўлган эдик?...\nУшбу ойни қандай кутиб оламиз?...\nУшбу ойга яраша режалар қилдикми?...\nҚандай, нима қилсак кўпроқ фойда, савобни қўлга киритамиз?... деган саволларни бериб ўзимизни олдиндан тайёрлаб боришимиз ҳамда Қуръони каримда\nБас, мусобақачилар мана шу (нэъмат) йўлида мусобақа қилсинлар! (Мутоффифин: 26) деб айтилган Аллоҳ таолонинг рағбатлашига биноан амал қилиб, биз ҳам Қуръон ёдлашдами, ё тиловат қилишда бўлсин ёки кўпроқ солиҳ амаллар қилиб олишда бўлсин, умуман олганда, савоб бўладиган барча нарсаларда мусобақалашимиз лозим бўлади.\nНима сабабли кўп киши рамазон ойини яхши кўради, соғиниб кутади?..\nБунинг сабаби Аллоҳ таоло бу ойнинг ҳурматидан, тутиладиган рўзанинг ҳурматидан хато-камчиликларимизни каффорот этади. Рўзадор озгина бўлсада дунёдан узоқлашади. Кўпроқ ибодатга шўнғийди. Рамазон ойида инсон кўплаб яхшиликлар қилиб олишга интилади. Бу ойда тутилган рўзалар савобининг қанчалигини Аллоҳ таоло бизларга билдирмади. Бошқа амалларга бериладиган савобларнинг миқдори маълум бўлсада, лекин рўза савобининг миқдори ҳақида ҳадиси қудсийда Аллоҳ таоло: “… Унинг мукофотини мен Ўзим бераман” деб айтди. Қолаверса, бу ойдаги рўзадан бошқа бажариладиган амалларнинг савоби ҳам бошқа ойлардаги бериладиган савобдан кўра кўпроқ бўлиши ҳадиси шарифларда баён қилинган.\nНима учун биз рамазонни яхши кўрамиз?..\nЧунки рўзадорнинг оғзидан келадиган ҳид Аллоҳ таолога мушки анбарнинг ҳидидан ҳушбўйроқ ҳисобланади.\nРамазонда Аллоҳ таоло дўст бандаларига тайёрлаб қўйган жаннат ҳар куни зийнат берилиб кўркамлашади.\nДенгиздаги балиқлар ҳам рўзадорнинг ҳаққига то рўзасини очгунга қадар истиғфор айтиб туради.\nУ кунда шайтонлар кишанланганидан бизларнинг фикр-хаёлларимиз, қалбларимизни васваса қила олмайди.\nЯна билишимиз керак бўлган нарса шуки, рўза тутиш бу фақат очлик, чанқоқликдан иборат эмас. Балки, кўзнинг ҳам тилнинг ҳам қулоқнинг ҳам борди-ю барча аъзоларимизнинг ҳам рўзаси бор.\nМасалан, Аллоҳ таоло бизларда бу борлиқни кўриб, тадаббур қилишимиз учун яратган кўзга келсак, унинг рўзаси – кўзни назар солиш харом бўлган, фитнага сабаб бўладиган барча нарсалардан сақлашдир.\nТилнинг рўзаси – уни ғийбат-у чақимчиликдан, беҳуда-лағв гаплардан, айниқса, ҳозирги кунда ёшларимиз учун оддий сўзларга айланиб қолган, инсон эшитса, юраги қинидан чиқиб кетгудек бўладиган, ота-боболаримизга ёт бўлган, миллатимиз шаънига доғ туширадиган ҳақорат сўзлар, сўкинишдан сақлашдир.\nҚулоқнинг рўзаси – уни ғийбат, чақимчилик, бўлар-бўлмас, беҳуда сўзлардан, айниқса инсоннинг қалбида тиконли атиргул ўсишига, натижада иймонига путур етказишга сабаб бўладиган, инсон ўзлигини йўқотиб, жазава ҳолатларига олиб келаётган, қолаверса, “севги-муҳаббат”га чорлаб, шаҳватни қўзғатадиган, кўплаб ёшларни ўз гирдобига тортаётган динимиз ва миллатимизга ёт бўлган кўринишдаги мусиқалардан сақлашдир. Буларнинг ўрнига кўпроқ қуръон тиловати, яхши сўзлар ҳамда юртимиз уламоларининг маърузаларини эшитсак мақсадга мувофиқ бўлади.\nОёқнинг рўзаси – уни ҳаром жойларга боришдан сақлаш. Номаъқул дўстлар билан вақтларимизни беҳудага ўтказишга сабаб бўладиган, умримизни зоеъ қиладиган ўтириш, йиғилишларга боришдан сақланмоқдир. Чунки биз ўтказаётган барча вақтларимиз ҳақида қиёмат кунида сўраламиз. Бу ҳақда Қуръони каримда шундай дейилади:\nАллоҳ қиёмат куни айтур: “Ҳузуримизга сизларни биринчи марта қандай яратган бўлсак, шундай ёлғиз-ёлғиз кэлдингиз. Сизларга (мулк қилиб) берган (бойлик)ларни ортингизда қолдирдингиз. Ораларингизда (Аллоҳга) шерик деб гумон қилиб юрган шафоатчи (оқловчи)ларингизни сизлар билан бирга кўрмаяпмиз. Орангиз узилиб қолибди. (Оқлайди деб) ўйлаб юрган (бут)ларингиз (эса ) сизлардан ғойиб бўлибди". (Анъом:94)\nШунга кўра шерик танлашга ҳам эътибор беришимиз лозим бўлади.\nҚўлнинг рўзаси – уни зўравонлик қилиб бирор кишига зулм қилишдан, ҳаром нарсаларга узатишдан, судхўрлик, порахўрликдан, бировнинг молини ноҳақ ейишдан, омонатга хиёнат қилишдан сақламоқдир.\nАллоҳ таоло барчаларимизни келаётган рамазон ойини Ўзи рози бўлгандай ўтказишимизга муваффақ қилсин! Омийн!


Home icon Бош саҳифа»Жаҳон адабиёти»Телба снайпер\nВодийда янги йўл қурилаётганига икки йил тўлаётганди ва ўтган йиллар ичида бу ерда икки киши ҳалок бўлди. Қурбонларнинг биринчиси устига бетон плита тушиб кетган қурувчи бўлса, иккинчиси шу атрофда яшовчилардан бири эди. У бузилиши керак бўлган уйини ташлаб чиқишдан бош тортиб, сочма ўқдан ўқланган милтиқ билан ҳимояланиб, тун бўйи мижжа қоқмай дераза остида ўтириб чиқар ва шу уйда эллик йилдан буён яшаётгани, ўлиги ҳам шу ердан чиқишини айтиб бақирарди. Бироз шов-шув бўлганди, мухбирлар, сураткашлар... Бироқ уйни штурм қилишга ҳожат қолмаганди: чол юрак хуружидан вафот этганди.\nБироқ эрта тонгда қуриб битказилаётган янги йўлда кетиб борар экан, Жон Ганарсон умуман бошқа нарса ҳақида ўйлаётганди. Янги йўл ҳақида бош қотиришга ҳали вақти бўлади: энди бу йўл туфайли у ишдан уйигача ҳеч қанақа светофорлар, чорраҳаларда ушланмайди, доим бирор таъмирлаш ишлари олиб борилаётгани туфайли торайиб қолган йўллардан юришига ҳожат қолмайди; бироқ янги йўл тушган жойда бир пайтлар инсонлар яшаган, уларни кўчириб уйлари бузиб ташланган, илгари машинасини шундоққина уйининг олдигинасигача ҳайдаб борарди, энди эса тепалик ёнида қолдириб, уёғига пиёда чиқишга мажбур бўлаётганди.\nҲозир у бошқа муаммолар хусусида бош қотираётганди. Биринчиси, унинг кичик ўғли — кетма-кет дардга чалинаверадиган, туни билан йиғлаб, биғиллаб чиқадиган Билл эди. Боласининг ҳалиям тирик юрганига хотини Элла сабабчи.\nЭлла — иккинчи рақамли муаммо. «Тинч қўй, Жо, — дея жеркиб берарди хотини кечалари уни силаб-сийпалай бошласа, — зўрға турибман. Билл куни бўйи йиғлайвериб, бошимни шишириб юборди. Битта Билл менга камлик қилгандек, Худо урган уканг етишмай турувди».\nУкаси Клинт учинчи рақамли муаммо эди. Афтидан, Жонинг ҳаётидаги муаммоларнинг барчаси инсонлар экан. Унинг ўзи яхшигина топади, соғлом эркак. Эҳ, Билл онасининг чиройи-ю, отасининг соғлигини мерос қилиб олгандами?! Агар Элла ва Клинт бир-бири билан келишолгандами? Клинтнинг ўзи алоҳида яшагани идеал ҳолат бўлардику-я. Бироқ, унинг айтишича, ҳозир иш тополмаётганмиш, шу сабабли уни исталган вақтда армияга чақириб қолишлари мумкин экан. Клинт жуда кеч ётарди, бу эса Элланинг ғашини келтирарди. Куни бўйи у округни ўзининг шалоқ машинасида кезиб чиқарди. Машинанинг юриб туриши ҳам Жонинг зиммасида эди, бу эса Эллани янада ғазаблантирарди. Уйга ҳам ўзи истаган вақтда, яхшилаб овқатланиб олиш учунгина келарди. Табиийки, ука уйга бир тишлам нон ҳам олиб келмасди, бу эса Эллани қутуртирарди.\nЖо чуқур нафас олди. Қоронғулик атрофдаги тепаликларни тобора ўз комига тортаётганди. Фақатгина туғма эҳтиёткорлиги кескин тормоз босиб, йўл четида турган машина билан тўқнашиб кенишининг олдини олди.\n— Вой Худойим! — инграрди машина эгаси. — Мени отишди! Худойим! — У униққан иш кийими кийиб олган ўрта яшар эркак эди. — Нега?! Мен кимга керак бўлдим? Худойим! Ўз йўлимда кетаёган бўлсам, ҳеч кимга халақит бермаган бўлсам, мана сенга, деб отиб ташлашди! Ўқ мана бу ерга тегди. — У бармоғини тешикка тиқиб кўрсатди. — Ўқнинг тушганини эшитдим, лекин топа олмаяпман. Машинадан тушаётганимда учиб кетдимикин-а? Фонарингиз йўқми?\nЖода фонарь йўқ эди.\n— Менга қаранг, нега сиз уни ўқ деб ҳисоблаяпсиз? Балким қаршингиздан келаётган машина учириб юборган тошдир? — деди Жо.\nЭркак Жога қутургандек шунақанги нигоҳ солдики, Жонинг баданидан совуқ тер чиқиб кетди.\n— Тош?! Қанақа тош?! Нималар деяяпсан? Қани, йўлингдан қолма! Тош эмиш! Вой Худойим!\nГанарсон уйининг ортидаги тепалик тагида машинасини тўхтатиб,тор сўқмоқ бўйлаб тепага кўтарила бошлади.\nКлинт меҳмонхонада полга ёнбошлаб, телевизор томша қиларди. Элла духовкада нимадир пишираётганди. Билл эса меҳмонхона ва ошхона орасида бурнини тортганча эмаклаб юрарди.\n— Йўлимизда қизиқ ҳодисалар бўляпти, — деди Жо остонадан кирар-кирмас.\n— Ҳа-ҳа, — деб жавоб берди Клинт юзидаги қуруқ ифодани бузмасдан.\n— Кўрдингми, Жо! Энди мени тушунгандирсан? Куни бўйи шу аҳвол, кундан кунга ҳиқилдоғимга келяпти, — ингради Элла.\nКичкина Билл отаси олиб келган ва аслида кечки овқатдан кейин ейилиши шарт бўлган конфетга қўлчаларини чўза бошлади. Жо қатъият билан ўғлини итариб ташлади, болакай йиғлай бошлади.\n— Бунга нима дейсан? — аралашди Клинт. — У энди иккига киряпти. Нега унинг ғашига тегасан?\nБилл отасига хафа бўлиб тикилиб турарди. Жо уҳ тортди ва бир-икки дақиқадан сўнг маза-матраси йўқ овқатни кўкларга кўтариб мақтаб турарди, Элла эса бунга эътибор ҳам бергани йўқ. Овқатланиб бўлишгач, у ётоққа жўнади, бироқ ҳадеганда уйқу келмас, шу сабабли Жо яна меҳмонхонага йўл олди. Клинт ҳануз полда ястанганча тунги шоуни томоша қилиб, сигарет тутатиб ётар, Элланинг хира кайфияти ҳалигача тарқамаганди. Жо уҳ тортиб, яна ётоққа қайтди.\nГанарсон «Гернси корпорейшн»да ишларди. Бу завод мева ва сабзавотларни қайта ишлар, уларни қуритиб, қадоқлаб маҳсулот ишлаб чиқарувчиларга жўнатар эди. Корхона унчалик катта эмасди, раҳбариятда тўртта бригадир бор эди. Жо улардан бири эди. Катта омборхонага ўхшаб кетадиган цехларда кўпинча у ўзини уйидан кўра шу ерда хотиржам ҳис қилишини тан оларди.\n«Янги йўлимизда қизиқ ҳодисалар бўляпти...» — деди Жо бригадирлардан бирига ечиниш хонасида кийим алмаштираётиб. «Кеча қизиқ ҳодисанинг гувоҳи бўлдим», — дея ўртоқлашди у корхонанинг ошхонасидаги официант аёлга. Фақатгина қария мистер Гернсига ҳам буни айтаётганда ичидан бир нидо келди: «Сен бир нарсани ҳадеб такрорлавераяпсан». Жо пешонаси тиришиб, ички овозига ўзича жавоб қилди: «Унда нимани айтай? Менинг муаммоларим уларга қизиқмикан?» Нима бўлганда ҳам, мавзуни ўзгартириб, бошлиғи билан машиналар ҳақида гаплаша бошлади.\nБироқ, иш куни якунланаётиб Жо яна ўша мудҳиш воқеага қайтишга мажбур бўлди. Навбатчиликдан сўнг душда ювинаётиб, бригадирлардан бири Боб Ламотта сувнинг шовқини аралаш унга деди:\n— Эй, Жо! Боя гапириб берган эркак унга қарата ўқ узишганини сенга айтган экан, сен эса бу тош дегансан...\n— Мен тош деганим йўқ, шунчаки фараз қилдим...\nБироқ Боб Жони эшитмаётганини билдириб, елка қисди ва душдан сўнг суҳбатни давом эттирди:\n— Хуллас, Жо, сен адашибсан. Шерифнинг ёрдамчилари ўқ узилганини тасдиқлашибди.\n— Шерифнинг ёрдамчилари ҳеч қачон адашмас эканми? — ғўлдиради Жо.\n— Тўғри. Бироқ бугун ҳам йўлда ўқ узишган. Бир хоним шаҳардан қайтаётган экан, бир вақт пақиллатиб отиб қолишибди. Ўқи орқа ён ойналарнинг иккисини ҳам тешиб ўтган. Тошдан бунақа туйнук қолмаса керак...\nЭртаси куни йўлда учинчи марта ўқ узилди. Икки кун мобайнида полиция ўтаётган машиналарга ким ўқ узган бўлиши мумкинлигини аниқлаш мақсадида тепаликлар атрофини тинтиб чиқишди. Жавоб жуда оддий эди: исталган киши! Йўлнинг узунлиги бир неча мил эди, атрофдаги тепаликларнинг эса саноғи йўқ.\nКейинги икки кун давомида ҳеч ким ўқ овозини эшитмади. Бироқ учинчи кун турли участкаларда тўртта машина ўққа тутилди.\n— Бу кимнинг иши бўлиши мумкин? — ҳайқирди Жо уйида.\nЭлла дарров жавоб берди: ўрмонда тиқилиб ётган, бутун дунёни ўзидан қарздор деб ҳисобловчи бекорчи безорилардан бири бўлса керак-да.\nКлинт сўкинди. Элла Жога қаради ва бақира кетди:\n— Унинг сўкинишига индамай қараб тура оласанми?\nЖо бу жанжаллар ҳиқилдоғига келгани ҳақида ўйлаб қолди ва эртасигаёқ мистер Гернсидан Клинт учун армияга чақирилишигача бирорта вақтинчалик иш сўрашни кўнглига тугди. Ҳечқурса Элла кундузи уйда бир ўзи ўғлига кўпроқ вақт ажрата олар. Боланинг ҳиққиллашидан кулгусини эшитиш яхши-да. Баъзан Жо ўғли ва укасининг юз ифодалари бир хил эканлигидан ҳайратланарди. Иккиси ҳам — доим нимадандир хафа ва кўнгли тўлмаган.\n— Менимча, бирорта эси паст отаётган бўлса керак, — дея ўз саволига жавоб бера бошлади Жо Клинт ва Элла ўтасида алангаланаётган жанжални ўчиришга уриниб.\nЭртаси куни эса у газеталарда айнан шу тахминини ўқиди. Сарлавҳалар савол берарди: «Водийдаги эси паст снайперни қандай топиш мумкин?», «Телба Снайпер. Ким у?».\nЖо кундузи завод ошхонасида тамадди қилиб ўтирган уч полициячидан снайпер ҳақида чидай олмай сўради.\n— Бу бола эсини йўқотгани аниқ, — деди полициячилардан бири. — У бу туришда кимнидир ўлдириб қўяди. Шунақа жиннилар ҳам бўлади. Улар хаёлига келиб қолади-да, милтиқдан дуч келган томонга ўқ уза бошлашади. У бирорта хат ёзганда ҳам уни ушлашимиз осон кечарди.\nОфициант аёл Безори Жек деганлари ҳам қоп-қоп хат ёзгани, у хатлар билан бутун бошли Скотланд Ярднинг жами деворларини ёпиштириб чиқиш мумкинлиги, шунда ҳам уни топа олишмаганини эслатди.\nЮзлари қип-қизил иккинчиси полициячи эса на ҳамкасби, на газетачиларга қўшилди.\n— Агар менинг фикримни билмоқчи бўлсангиз, — деди у. — у қандайдир олифта. Ҳеч ким ҳеч кимдан қасос олмаяпти. Шунчаки, асабларга ўйнаш учун ўқ узяпти. Олифталар ўзи шунақа бўлишади. Балким ким ҳайдовчига яқинроқ ўқ узиш ҳақида баҳслашишгандир? Жа қуюшқондан чиқиб кетибди улар. Балдоғи мис чарм камарларни олиб, иштонини ечиб, бақиртириб ясаш керак уларни.\nТушликдан сўнг Жон мистер Гернси билан Клинт ҳақида гаплашмоқчи эди, лекин бошлиқ ундан аввал гап очди:\n— Бу мерган йўл қурилиши давомида уйи бузиб ташланганлардан бири бўлиб чиқса ажабланмайман. Эсингдами, Жо, жуда кўпчилик норози эди. Лекин бизга янги йўл керак ҳам эди-да!\n— Гапларингизга қўшиламан, — деди Жо. — Илгари ишга кечикмай, деб жуда эрта йўлга чиқишга мажбур бўлардим. Уйга ҳам қачон етиб боришимни олдиндан айта олмасдим. Энди эса йўлга қанча вақт сарфлашимни сониясигача биламан. Айтмоқчи, мистер Гернси...\n— Лекин улар ҳаммани рози қилишмаган, — девом этди бошлиқ. — фалон ўлчамдаги уй фалон фунт турмайди, деб ҳисоблашган. Ҳаммага бир хил ҳақ тўлашган. Ҳеч кимнинг уйининг ичида нима борлигига эътибор ҳам бермаган. Баъзилар уйини яқиндагина таъмирлашган, янги иситиш тизими, турли мосламалар қилиб олишган-да... Ҳаммага баробар бўлинган. Мана, кимдир янги йўлда қатнаётганлардан ўч олишни кўнглига тукканга ўхшайди.\nЖо бошини тасдиқ маъносида ирғади:\n— Бўлиши мумкин. Сиз шерифга кўчириб ўтказилганларнинг ҳаммасини текшириш керак, деб айтасизми?\n— Бу ҳақда шериф билан гаплашишим керак, деб ўйлансанми, Жо?\n— Бу жиддий масала, менимча, учрашишингиз керак.\nНатижада, Жо Гернсидан Клинт учун иш сўрашни унутди.\nЭртаси куни ишга келган Жо ҳовлида полициячиларнинг машинасига кўзи тушди.\n— Ўғри тушибди, — тушунтирди Боб Ламотта. — Кимдир идорага кириб, кассани босган, столлардаги ҳамма тортмаларни очиб кўриб, иккита ёзув машинкаси, радиоприёмник, ҳисоблаш машинаси ва яна алламбалоларни кўтариб кетибди.\nМистер Гернси шериф ёрдамчилари билан гаплашаётгани эшитилиб турарди:\n— Албатта, менда гумон бор. Мен буни ким қилган бўлиши мумкинлигини сезяпман. Лекин кечагидек — снайпер ҳақида гаплашмоқчи бўлганимизда қўлларингизни силтамай, эътироз билдирмай эшитсангизгина айтаман.\nБу сўзларни эшитгач, Жо кўзга кўринмасликка қарор қилди. Агар қария Гернси унинг маслаҳатига амал қилган бўлса-ю, полициячилар уни тинглашни исташмаган бўлса, яхшиси бошлиқнинг кўзига кўринмай тургани маъқул. У дарҳол қўл остидагиларини йиғиб, ишга киришди. Ҳа, ноқулай аҳволга тушиб қолди. Қариянинг тахмини ёмон эмасди.\nЎғирликни жуда тез очишди. Тушликдан олдин ҳаммол Мануэль иккинчи қаватга — Жо бригадаси билан ишлаб ётган цехга кўтарилиб, ютоқиб гап бошлади:\n— Уни ушлашди! Кимлигини ҳаётда топа олмайсизлар! Қани, уриниб кўринглар-чи!\n— Мисс Понсонби? — деди кимдир гурр кулгуга сабаб бўлиб. Мисс Понсонби компанияда у асос солинган кундан бери ишлар, жуда ҳалол аёл эди.\n— Эсингни еганмисан? — эътироз билдирди Мануэль. — Қанақа мисс Понсонби! Бўпти, барибир топа олмайсизлар. Бу Рэй экан!\nБуни ҳеч ким кутмаганди. Мўминқобил йигит Рэй компанияда бухгалтер бўлиб ишлар, ёлғиз онаси билан яшар, кечалари черковда орган чаларди. Бу ҳам миссис Понсонби ўғри бўлиб чиққандек ҳайратланарли эди!\nЯнгиликдан ҳануз ўзига кела олмаётган Мануэль тушунтириш бера бошлади: Рэй аввал бошдан пул ўғирлаб юрган экан. Ишчилардан кимдир бошлиқ уни тутиб олиб, иқрор хати ёздирганини эслади. Мистер Гернси ёш бухгалтерни нима қилсам экан, деб ўйлаганча у ўзининг иқрорномасини ўғирлаб, ишдан бўшаб, бошқа жойга кўчиб кетишни мўлжаллаган. Ҳақиқий ўғриликни саҳналаштириш учун идорадан пул ва бошқа нарсаларни ҳам ўғирлаган. Бироқ қария Гернси Рэйнинг иқрорномаси йўқолганини кўргач, гап нимада эканлигини сезган. Ҳақиқий ўғри ҳеч қачон бундай «қимматбаҳо» қоғозга тегмаган бўларди. У ўз гумонларини шериф ёрдамчиларига билдирган, бу сафар улар уни индамай эшитишибди. Полиция уйига бостириб боргач, Рэй ҳаммасини бўйнига олибди.\nМистер Гернси кун бўйи Рэйга расман айблов эълон қилиш-қилмаслик ҳақида ўйлади. Иш куни тугашидан пича аввал у ўзининг чанг босган «Шевроле»сига ўтириб, якуний қарорни Рэйнинг онаси билан гаплашиб олгач чиқаришни ният қилиб, унинг ҳузурига йўл олди.\nНавбатчиликдан сўнг, Жо душда чўмилаётганда Боб Ламотта кулимсираганча ундан сўради:\n— Телба снайпер ҳақидаги сўнгги янгиликларни эшитдингми? Кимнинг машинасига кумуш ўқ келиб тегса у вампирлар ҳақидаги янги фильмга бепул чипта соҳиби бўлар экан! — Боб ўзининг ҳазилидан ўзи нашъа қилганча хохолаб кулди.\nЖо янги йўлдан уйига қайтарди. Бошида турли ўйлар ғужғон ўйнарди. Қороғуликда йўл четида турган машина ёнидан ўтиб кетай деди. Жо «Шевроле»ни таниди. Формали кимса қўлидаги фонар билан олдинга ундади.\n— Ўтиб кетаверинг, кетаверинг!\n— Бу бошлиғим мистер Гернсининг машинаси. Унга нима бўлди?\nФонар Жонинг юзини ёрита бошлади ва шериф ёрдамчиси деди:\n— Уни ўлдиришибди. Ўқ унинг бошига теккан. Сиз Гернсининг қўлида ишлармидингиз? Исмингиз нима?\nСирена овози эшитила бошлади. Яна битта полиция машинаси етиб келди. Жо мистер Гернси рулни қучоқлаб сулайиб қолганини кўрди. Унинг шу ҳолати Жога маъқулроқ кўринди: у бошлиғининг ўлик юзини кўрмайди.\n— Шундай бўлиши ҳам керак эди, — деди шериф ёрдамчиси. — Доим машиналарга қарата ўқ узилаверса, эртами-кечми бирортага тегиши аниқ эди.\nШу вақт Жони ток ургандек бўлди. У ўзи истамай гапира бошлади:\n— Агар бу тасодиф бўлмаса-чи? Кимдир аввалдан ҳаммани боши берк кўчага қамаш учун қотилликни режалаштирган бўлиб чиқса-чи? Бирорта эси паст маньяк деб ўйлашлари учун машиналарга ўқ узиб турган. Ўзи истаган кишини ўлдириб бўлгач, ҳамма буни тасодиф деб баҳолайди. Шунақа ҳам бўлиши мумкин-ку?!\n— Қария Гернсни ўлдириш кимга керак бўлди экан-а?! — бақириб юборди Жо.\n— Анави мумсик Рэйга бўлмаса керак, ҳарқалай, у полицяи бўлинмасида панжара ортида, — деди шериф ёрдамчиси. — Бўпти, энди сиз кетақолинг.\nКуйинганидан Жо йўлни зўрга илғарди. Бир илож қилиб уйигача етиб келгач, тепаликнинг дуч келган жойида машинасини тўхтатди ва сўқмоқдан оёқларини зўрға судраб кўтарила бошлади. Ёноқларини ёшлари ҳўл қилаётганини сезиб, эшикни очди ва уйга қадам босди.\nЭлла ва Клинт ҳар доимгидек уйда эдилар. Ўзини кўзлари жиққа ёш билан кўриб, улардан қай бири биринчи бўлиб бақириб юборганини тушунмади ҳам. «Улар мени яхши кўришади, — хаёлига келган биринчи фикр шу бўлди, шу сабабли ўпкаси тўлиб келаётган бўлса-да, ҳаммаси жойида, дегандек жилмайишга ҳаракат қилди, — Ҳар нима бўлса ҳам, уларнинг ҳар иккиси мени яхши кўради. Суйишади». Лекин унинг бу фикри яшин тезлигида бошқаси билан ўрин алмашди: «Ошхонада милтиқ нима қиляпти? Ахир у ерда Билл бор-ку?!» Жо бу гапни оғзига чиқармоқчи бўлган ҳам эдики, Элла чинқирганча бақириб юборди:\n— Ахир сен уни ўлдирдим девдинг-ку! Ўлди девдинг-ку!!!\nЖо хотинига, сўнг укасига қаради ва Элла не сабабдан қичқираётганини ва шунча вақт нималар бўлганини тушунди. У шаҳдам қадамлар билан ошхонага йўналиб, милтиқни қўлига олди...


Сусткашликка чек қўйиш вақти келмадими?! » «Қўшчинор» газетаси\nДемонстрационный сайт » Асосий янгиликлар » Сусткашликка чек қўйиш вақти келмадими?!\nҲадис илмига катта ҳисса қўшган буюк аллома, ислом тарихидаги қувваи ҳафизалари энг зўр олимларнинг биринчиси Абу Муҳаммад ибн Абд ар-Раҳмон ад-Доримийнинг туманимизда жойлашган мақбарасини мусулмонларнинг муқаддас зиёратгоҳига айлантириш борасидаги бунёдкорлик ишлари замон талабидан ортда қолмоқда.\nАслини олганда, бу мавзуда кўп ва хўб ёзилди; айтилмаган гап, билдирилмаган фикр қолмади, чоғи. Сўнгги бир ярим йил ичида мақола муаллифидан ташқари, куюнчак муштарийлар — меҳнат фахрийси Ўктам Асроров, жумабозорлик манбашунос олим Меҳрожиддин Амонов ва бошқаларнинг нафақат туманимизда, балки вилоятимизда ҳам энг пурфайз, пуртароват ва латиф гўшаларидан бири бўлмиш зиёратгоҳни улуғ олим номи ва шаънига яраша қутлуғ масканга айлантириш борасидаги қимматли мулоҳазалари баён қилинган мақолалар чоп этилди. Шунинг учун нашримизни битта қолдирмай ўқиб бораётган зукко газетхон: «Яна шу гапми?», «Бошқа мавзу қуриб қолган эканми?» деб қўл силтаса ҳам ажаб эмас...\nЙўқ, ёзмаса бўлмас экан! Ахир, Ўукуматимиз қарорида Имом Бухорий ва Имом Термизийлар билан бир қаторда «буюк аллома», дея эътироф этилган муҳаддис бобомизнинг мангу қўнимгоҳини зиёрат қилгувчилар кўпайиш ўрнига, аксинча, камайиб бораётганлиги бизнинг эътиборсизлигимизга берилган баҳо эмасми?!\nДарвоқе, аллома қабрига маҳобатли мақбара ўрнатилган ва атрофида кенг кўламли ободончилик ишлари олиб борилган ўша 1998 – 2002 йилларда «фалон давлатдан зиёратчилар келишибди» деган хабарлар бугунгидан ўн чандон кўпроқ қулоққа чалинарди.\nЭнди-чи? «Имом Доримий» жоме масжиди имом хатиби муовини мулла Азим Шаҳобовнинг айтишича, йил бошидан буён фақат Покистондан зиёратчилар ташриф буюришган, холос. Бу — Ҳукумат қарори чиққанидан кейинги аҳвол.\nЎзбекистон Республикаси Вазирлар Маҳкамасининг 2018 йил 1 ноябрдаги «Ҳадис илми мактаби фаолиятини ташкил этиш ва қўллаб-қувватлаш чора-тадбирлари тўғрисида»ги 896-сон Қарорида Имом Доримий илмий меросини тарғиб қилиш, мақолалар чоп этиш юзасидан тавсиялар, кўрсатмалар берилган. Улуғ муҳаддиснинг бизгача етиб келган машҳур асари — «Муснади Доримий»ни китоб ҳамда нашр этиш ишлари билан соҳа мутахассислари шуҚулланишаётгандир. Бироқ, бобомизнинг мунаввар қабри жойлашган файзиёб гўшани муқаддас зиёратгоҳга айлантириш режаларини пайсалга солишга асло ҳаққимиз йўқ.\nТўғри, Мулла Азимнинг таъкидлашича, туман ҳокими Б. Бобоназаров мақбара-мажмуага ташриф чоғида зиёратгоҳда катта ҳажмдаги ишлар бажариш режалаштирилаётганлигини, хусусан, янги масжид қурилишини шахсан назоратга олишини билдирган. Бу яхши, албатта. Фақат бу борада туман ҳокимининг қарори асосида ташкил этилган комиссиянинг кенг қамровли чора-тадбирлар режаси ишлаб чиқилса, унда жонкуяр тумандошларимиз, мақола муаллифи ва бошқалар томонидан билдирилган таклифлардан фойдаланилса, олижаноб иш бўларди. Айтмоқчимизки, Имом Бухорий ва Имом Термизийлар қаторида турган улуғ аждодимизга эҳтиром ҳам уларникидан асло кам бўлмаслиги керак. Зеро, буюкларнинг руҳини шод қилиш учун бунёдкорлик ишларининг салмоғи ҳам юқори бўлиши лозим.\nЯна бир неча йилдан сўнг, аниқроғи 2023 йилда ҳадис илмининг султони Имом ал-Бухорий таваллудининг 1250 йиллиги дунё миқёсида кенг нишонланади. Табиийки, қутлуғ тўй асносида, юртимизга ташриф буюрган минглаб хорижий сайёҳларга ал-Бухорий замондоши, улуғ муҳаддис ад-Доримий ҳақида ҳам маълумотлар берилади: меҳмонлар унинг қабрини зиёрат қилиш истагида бўлишади. (Бунга шубҳа йўқ). Уларни қандай зиёратгоҳда кутиб олиш ҳақида ҳозирдан бош қотирмасак, эртага кеч бўлади.\nАниқ лойиҳани ишлаб чиққан ҳолда енг шимариб ишга киришиш пайти келди. Ишлар кўламининг катталигини назарда тутган ҳолда, балки инвестициялар жалб қилишга тўғри келар. Нима бўлган тақдирда ҳам сусткашликка барҳам беришимиз керак. Акс ҳолда Ислом оламида эътирофга сазовор бўлган буюк аждодимизнинг руҳи бизни кечирмайди.


TARBIYANING ASOSIY BO'G'INI » ПастДарғом ҳақиқати\nБош сахифа » ЯНГИЛИКЛАР » TARBIYANING ASOSIY BO'G'INI\n| 7-09-2018, 12:22 |\nТуманда мактабгача таълим тизимини янада такомиллаштириш, моддий-техника базасини мустаҳкамлаш, муассасалар тармоғини кенгайтириш, малакали педагог кадрлар билан таъминлаш, замонавий таълим дастурлари ва технологияларини татбиқ этиш, болаларни ҳар томонлама интеллектуал, ахлоқий, эстетик ва жисмоний ривожлантириш учун шарт-шароитлар яратиш мақсадида кўпгина ишлар амалга оширилмоқда. Ҳозирги вақтда туманда 59 та давлат мактабгача таълим муассасаларида 5500 нафар болалар қамраб олинган. Бундан ташкари, туманда 3 та нодавлат МТМ мавжуд бўлиб, уларда 115 нафар тарбияланувчилар тарбияланмоқда.\nУшбу нодавлат МТМлар тумандаги Қаршиобод маҳалласида жойлашган "ўунча", Янгибоддаги "Гулноза Мехри", "Равот" махалласида жойлашган "AMIRA GOLDEN" мактабгача таълим муассасалари сафини ошириш учун тегишли чора-тадбирлар ишлаб чиқилгани келгусида ўз самарасини беради.\nЎзбекистон Республикаси Президентининг 2016 йил 29 декабрдаги "2017-2021 йилларда мактабгача таълим тизимини янада такомиллаштириш чора-тадбирлари тўғрисида"ги қарори асосида таълим-тарбия ишлари самарадорлигини оширишда давлат сиёсатининг асосий устувор йўналишларидан бири сифатида узлуксиз ва босқичма-босқичлиги таъминланмокда.\nТумандаги барча мактабгача таълим муассасаларида таълим сифати ошириш соғлом овқатлантиришни ташкил этиш, ишлари ўрганилиб чиқилди ва сессияда муҳокама қилиб борилди. Хато - камчиликларга йўл қўйган мактабгача таълим муассасалари раҳбарларига меҳнат қонунчилигида белгиланган тартибда интизомий жазо чоралари кўрилди.\nМактабгача таълим муассасалари қошида кичик кутубхоналар ва бурчаклар ташкил этилган. Болалар иштирокида шеърхонлик, адабий-бадиий кечалар ташкил этилиб борилмоқда.\nБолаларни соғлом, ақлан ва жисмонан етук қилиб мактаб таълимига сифатли тайёрлашда тўгараклар фаолиятининг аҳамияти беқиёс. Қизларни шарқ оилаларига муносиб қилиб тарбиялаш мақсадида "Зумрадойлар давраси" номли тўгараклар барча таълим муассасаларида ишлаб турибди. Болажонларга хорижий тилларни ўргатиш мақсадида инглиз тили, жисмонан камол топтириш учун "Таэквандо" ва "Гимнастика" тўгараклари мунтазам равишда фаолият кўрсатиб келмоқда.\nРеспублика миқёсида ўтказилган "Кичкинтойлар-ширинтойлар" оммавий спорт мусобақасида тумандаги 4-мактабгача таълим муассасаси тарбияланувчилари вилоят босқичида 2-ўринни қўлга киритишди.\nТумандаги 5, 15, 16, 30, 58-мактабгача таълим муассасалари реконструкция, 11, 19-мактабгача таълим муассасалари мукаммал таъмирдан чиқарилмоқда.\n2018 йилда "Обод қиш¬лоқ" Давлат Дастури доирасида "Пахтакор" махалласида жойлашган 57-сонли мактабгача таълим муассасаси капитал таъмирдан чиқарилди. "Қўшқудуқ" махалласида 80 ўринли боғча янгидан қурилмоқда. Айни пайтда бошқа муассасаларни барпо этиш ва реконструкция қилиш бўйича таклифлар ишлаб чиқиш учун ва бу борадаги масалаларни мувофиқлаштириш бўйича ишчи гуруҳ шакллантирилган. Ишчи гуруҳлар томонидан боғчаларининг ҳо¬лати ўрганилиб, таклифлар тайёрланаяпти.\nМактабгача таълим муассасаларини ўз соҳасининг билимдони, етук кадрлар билан тўлдириш бугунги куннинг асосий талабларидан биридир.Тумандаги мавжуд мактабгача таълим муассасаларида ҳозирги вақтда 1215 нафар ишчи ходим фаолият юритиб келмоқда. Ходимларнинг 492 нафари педагоглар. Улардан 440 нафари тарбиячи, 24 нафари жисмоний тарбия йўриқчиси, 21 нафари мусиқа рахбари, 5 нафари психолог, 2 нафари методистлардир.\nФарзандларимиз тарбиясида энг асосий бўғин ҳисобланган мактабгача таълим тизимининг жамиятимиз ҳаётидаги ўрни ва аҳамияти барчага маълум. Шунинг учун ҳам бу тизим олдига жуда катта вазифалар қўйилган. Демак, 2018-2019 ўқув йилида мактабгача таълим тизимини ривожлантиришни ва сифат самарадорлигини таъминлаш бош вазифаларимиздан бири бўлиб қолади.\nКалит сўз МТМ


Пробиотик ва пребиотиклар — фарқи нимада?\nПРОБИОТИК ВА ПРЕБИОТИКЛАР\nПробиотиклар — тирик микроорганизмлар бўлиб, етарли даражада бўлганида инсон организмига ижобий таъсир кўрсатади.\nПробиотиклар қисқа муддат ичида ичаклардаги фойдали бактериялар салмоғини оширади ва бу айниқса, антибиотиклар билан даволнгандан кейин муҳим аҳамиятга эга. Бироқ бу самара узоқ муддат сақланмайди ва организмимиздаги ёт микроорганизмлар тезда ҳалок бўлади.\nТадқиқотлар организмга киритиадиган бактериялар микрофлора таркибини қисқа муддатга ўзгартиради, аммо дастлабки ҳолат тезда қайта тикланади. Шунингдек айтиш жоизки, баъзи пробиотиклар саломатликка салбий таъсир кўрсатди. Проибиотиклар таркибига кирувчи ҳар қандай ёт микроорганизмларга қарши иммун реакция ҳам ижобий, ҳам салбий самара бериши мумкин. Шундай қилиб проибиотикларнинг фойдали ҳам, зарарли ҳам томонлари борлигини унутмаслик керак. Уларни қабул қилишдан олдин мутахассис билан маслаҳатлашиш муҳим.\nТирик микроорганизм сифатида пробиотиклар:\nДоим ҳам ичакларда яшаб қола олмайди;\nАнтибиотиклар таъсирида ҳалок бўлади;\nОрганизмда қисқа муддат яшайди (5-7 кунгача) ва инсон микрофлораси уларни сиқиб чиқаради;\nИнсон микрофлораси штаммларига антибиотикларга қаршилик қилувчанлик хусусиятини етказиши мумкин.\nПребиотики — ошқозон-ичак тизимининг юқори қаватларида ҳазм бўлмайдиган ва парчаланмайдиган овқат компонентлари бўлиб, йўғон ичак микрофлорасида ферментацияланади ва уларнинг яшовчанлиги ҳамда ривожланишини рағбатлантиради.\nПребиотиклар микрофлорага пробиотикларга қараганда кўпроқ таъсир кўрсатиши мумкин. Чунки:\nОшқозон-ичак тизимида парчаланмайди ва антиботиклар ҳамда ошқозон оғир кислота муҳитига бардошли;\nИнсоннинг қатор фойдали бактериялари штаммининг ўсиши ва ривожланишини рағбатлантиради;\nЁт генлар сақламагани боис организмнинг иккиламчи иммун жавобини чақирмайди;\nАнтибиотикларга қаршилик қилишни рағбатлантирувчи генлар сақламайди.


6 Декабрь 18:37\nNUR-SULTAN. Kazinform – Давлат раҳбари Қасим-Жомарт Тоқаев ОАВ вакиллари учун ўтказилган қўшма брифингда қозоқ-ўзбек алоқалари ҳақида муносабат билдирди, деб хабар беради Kazinform.\n«Ўзбекистон биз учун нафақат яхши қўшни ва муҳим ҳамкор, балки илдиз, тақдир ва қардошлик юртидир. Икки давлат ўртасидаги стратегик шериклик муносабатлари муваффақиятли ривожланмоқда. Савдо-иқтисодий, сармоявий ва маданий-гуманитар соҳалардаги ҳамкорлик кенгайди. Бугунги музокараларда қозоқ-ўзбек муносабатларини янги босқичга кўтаришнинг самарали йўллари белгилаб берилди. Халқаро ва минтақавий долзарб масалалар юзасидан фикр алмашдик. Кўп томонлама ҳамкорликни янада ривожлантиришга келишиб олдик. Бугунги ташриф муносабатларга янги суръат бағишлайди, деб умид қиламан. Шу муносабат билан ҳамкорлигимизни иттифоқчиликнинг янги босқичига кўтариш бўйича тарихий қарор қабул қилинганини алоҳида миннатдорлик билан қайд этмоқчиман. Бу биродарлигимиз ва кўп қиррали интеграциямизни мустаҳкамлайдиган муҳим қадамдир», - деди Қасим-Жомарт Тоқаев.\nДавлат раҳбари қозоқ-ўзбек муносабатлари бугунги кунда юксак даражада ривожланиб бораётгани, дўстлик, яхши қўшничилик ва стратегик шериклик руҳига тўла мос келишини таъкидлади.\nҚозоғистон ва Ўзбекистон минтақадаги энг йирик иқтисодий шериклардир. Жорий йилнинг 10 ойи якунларига кўра, товар айирбошлаш ҳажми 30 фоизга ошиб, 3,2 миллиард доллардан ошди. Қасим-Жомарт Тоқаевнинг фикрича, саноат, машинасозлик, фармацевтика, транспорт ва логистика соҳаларида қўшма лойиҳаларнинг амалга оширилиши бу муваффақиятга хизмат қилди. Энергетика ва қишлоқ хўжалиги соҳасидаги ўзаро ҳамкорлик муттасил ривожланиб бормоқда. Икки давлат Ҳукуматларига товар айирбошлаш ҳажмини 10 миллиард долларга етказиш вазифаси қўйилди. Мамлакатларимиз фуқаролари учун қулай шароитлар яратилган. Икки давлат пойтахтлари ва йирик шаҳарлари ўртасида қўшимча рейслар йўлга қўйилди, автобус қатнови кенгайтирилди, янги темир йўл йўналишлари ишлаб чиқилмоқда, кераксиз тўсиқлар бартараф этилмоқда.\n«Буларнинг барчасини халқларимиз катта хурсандчилик билан қабул қилмоқда ва бу қардош халқларнинг янада яқинлашишига янги суръат бағишлайди. Шу муносабат билан бугун муҳтарам Шавкат Миромонович билан давлатлараро муносабатларни иттифоқчилик даражасига кўтаришга қарор қилдик. Ушбу тарихий қарор ишонч, қўллаб-қувватлаш ва умумий манфаатлар йўлида яқин ҳамкорликни янада мустаҳкамлашга бўлган самимий интилишимизга асосланади. Биз иттифоқчилик муносабатларини мувофиқлаштирувчи ишчи орган сифатида Олий давлатлараро кенгаш, Парламентлараро кенгаш, шунингдек, Ташқи ишлар вазирлари кенгашини ташкил этишга келишиб олдик. Иттифоқчилик тамойиллари янги имзоланган Иттифоқчилик муносабатлари тўғрисидаги декларацияда ўз ифодасини топган. Шу тариқа, кўп томонлама қозоқ-ўзбек муносабатлари йилномасида янги ва ёрқин саҳифа очилди, деб ишонч билан айтишимиз мумкин. Бу, шубҳасиз, Марказий Осиё минтақаси барқарорлиги ва фаровонлигига қўшилаётган салмоқли ҳиссадир», - деди Давлат раҳбари.\nЎзбекистонда ишлаб чиқарилган 6 172 770 доза ZF-UZ-VAC 2001 вакцинаси эмлаш жараёнларига йўналтирилди\n1 БМТ Бош котиби қайта тикланадиган энергия манбаларига ўтиш режасини таклиф қилди\n2 Қозоғистоннинг нефт ва газ заҳиралари қайси ҳудудларда жамланган\n3 АҚШда бир миллиондан ортиқ одам коронавирусдан вафот этди\n4 «Янги Қозоғистон» ғояси Абай фалсафасига тўлиқ мос келади – Мажилис раиси\n5 Рақамли Қозоғистон: Давлат харидлари энди «электрон дўкон» орқали амалга оширилади


Муҳаммад Раҳимхон Феруз\nФеруз ҳукмронлик қилган давр ғоятда алғов-далғов бўлиб, хонликлар орасида ўзаро низо кучли эди. Бухоро амирлиги, Қўқон хонлиги, Хива хонлиги орасида бирлик йўқ эди\nАср-асрлардан бери бу шаҳарлардаги обидаларни сайёҳлар бутун оламдан келиб зиёрат қиладилар ва ота-боболаримиз ақлига, санъатига, маданиятига қойил бўладилар.\nҚизил империя даврида Шарқдан чиққан шоҳларни «нодон», «жоҳил», «қонхўр», авлиё-алломаларни эса «фирибгар», «ёлғончи», Шарқ обидаларини «эскилик қолдиғи», «дину бидъат ўчоғи» деб талқин қилиш расм эди. Жумладан, Хива хони Муҳаммад Раҳимхон II гарчи улуғ шоир, хассос бастакор, ижод аҳлига ҳомий бўлсада, унга сарой феодал-клерикал адабиётининг намояндаси деган тамға босилиб, Феруз ижоди на ўрганилди, на тарғиб қилинди.\nМуҳаммад Раҳимхон II тарихда Феруз (Феруз - бахтли, саодатли) тахаллуси билан Девон тузгани, ўнлаб шоиру муаррих, бастакору меъморларга ҳомийлик қилгани, шунингдек Хоразм адабий муҳити тараққиётига муносиб ҳисса қўшиб, унга раҳбарлик қилгани тарихий ҳақиқатдур.\nБуюк истеъдод соҳиби Феруз 1844 йил Хивада туғилган. Отаси Саййид Муҳаммадхон ўлимидан сўнг Феруз тахт эгаси бўлди. Бу воқеа 1863 йилга тўғри келади. У 16 ёшида хонлик тожини кийган. Муаррихлар Муҳаммад Раҳимхон II нинг хонлик даврини 1863 йилдан 1910 йилгача деб ёзганлар. У 1910 йил вафот этган.\nФерузшунос олима Г. Исмоилованинг ёзишича, Хива ва унинг теварак-аттофидаги шоир, адабиётчи, муаррих, мусиқашунослар саройга йиғилиб, бир адабий марказ вужудга келтирилди. Муҳаммад Раҳимхоннинг бевосита ҳомийлиги остида ўнлаб истеъдодли шоирлар, ажойиб созандалар, хушхат хаттотлар, муаррихлар етишиб чиқди. У ҳар бир шоир шеърларини жамъ қилиб, девон тузиш каби хайрли ишларни амалга оширди. ўнлаб тупламларнинг яратилишига раҳномалик қилди. «Баёзи мусаддасот», «Баёзи мухаммасот», «Баёзи ашъор» кабилар фикримизга далилдир.\nФеруз раҳбарлигида Табибийнинг «Мажматуш шуаро», Баёнийнинг «Шажараи Хоразмшоҳи» асарлари яратилган. «Мажматуш шуаро»да Феруз саройида йиғилган ўттизга яқин шоирлар ижодидан намуналар берилган.\nXIX асрнинг ўрталарига келиб Хоразм маданий ҳаётида алоҳида тараққиёт юз берди. Илгари вайрон бўлиб кетган бинолар қайтадан тикланди. Янгидан суғориш иншоотлари, карвонсаройлар ва 60 га яқин масжид, мадраса барпо қилинди. Нодир истеъдод эгаси (Матниёз) Комил Хоразмий оддий хаттотликдан Муҳаммад Раҳимхон замонида мирзабошилик лавозимига кўтарилди. 1873 йилда эса девонбеги мансабига тайинланди. Комил Хоразмий «Рост» мақомига басталаган «Мураббаи Комил» ва «Пешрави Феруз» айни замонда ҳам машҳур.\nМуҳаммад Ризо Огаҳийнинг «Иқболи Ферузий» (ёки «Шоҳиди иқбол») номли тарихий асари Феруз ҳукмронлик қилган давр воқеаларига бағишланган.\nОгаҳий, Комил Хоразмий, Рожий ва бошқа адиблар кўплаб асарларни форс-тожик тилидан ўзбекчага таржима қилганлар. Атоқли таржимашунос Н. Комилов тўғри таъкидлаган каби бу даврда Хоразм таржимачилик мактаби пайдо бўлган эди.\nБу вақтга келиб «Маҳфилоро», «Бадоеъул вақоеъ», «Ҳафт кишвар», «Вомиқ ва Узро», «Меҳру Моҳ», «Баҳори дониш», «Чор дарвиш», «Анвори Суҳайлий», «Шоҳнома», «Гулистон», «Аҳлоқи Муҳсиний» каби асарлар форс-тожик тилидан ўзбекчага ўгирилди.\nМуҳаммад Раҳимхон II Хивада тошбосма ташкил этиб, китоб чоп этишни ҳам йўлга қўйган.\nФеруз ҳукмронлик қилган давр ғоятда алғов-далғов бўлиб, хонликлар орасида ўзаро низо кучли эди. Бухоро амирлиги, Қўқон хонлиги, Хива хонлиги орасида бирлик йўқ эди. Мана шу қарама-қаршиликлардан чор Россияси усталик билан фойдаланди. 1866 йил Россия қўшинлари Бухоро чегараларига бостириб кирди. 1868 йилга келиб Бухоро амирлиги, Қўқон хонлиги Россияга тобеъ бўлди.\n1873 йил Кауфман раҳбарлигида жами 13 минг кишидан иборат қўшин, 55 тўп-замбарак билан Хивага қарши юриш бошлади. 1873 йилнинг 29 май куни Хива эгалланди. Аммо Хива ўрислар томонидаи ишғол қилинишидан олдин, бу ерда тўнтариш бўлиб, Муҳаммад Раҳимхон II ўрнида унинг укаси Отажон тўра хон деб эълон қилингаи эди. Хиза ишғол қилингандан сўнг, Кауфман Ферузни яна тахтга ўтирғизди (ЎзССР тарихи, II-том. «Фан», Т.- 1971 йил, 29-бет).\nРоссиянинт Хивага кўз олайтириши Пётр I даврида бошланган. Тарихдан маълумки Петр I нинг Бекович-Черкасский бошлиқ экспедицияси 1714-1717 йилда Хива остоналарида тор-мор қилиб ташланган, кейинроқ В.А. Перовский экспедицияси (1839-1840) ҳам барбод бўлган эди.\nРус чоризмининг босқинчилик сиёсатиии ёқлаб вице-канцлер Горчаков ёзади: «Бу (яъни босқинчилик) шароит тақозоси бўлиб, бошқа давлатлар ҳам худди шундай қилган. Масалан, Франция Жазоирни, Голландия ўз мустамлакаларини, Англия Ост-Индияни, хуллас давлатлар манфаатпарастлигидан кўра ноилож зарурият тақозосига биноаи мана шундай йўлдан боришимиз муқаррар бўлиб қолди».\nХудди шу китобда генерал-губернатор С.М. Духовский ўз ҳукуматига мурожаат қилиб ёзган хатида: «... бу ердаги аҳолига одамийлик ва инсонпарварликнинг кенг негизларини қўллаб бўлмайди», деган. Туркистонни бошқаришда чоризм маҳаллий меҳнаткашларни эзиш, улариинг ҳуқуқларини назар-писанд қилмасликка асосланган эди.\nМуҳаммад Раҳимхон II мана шундай даврда яшаб, ҳукмронлик этиб, ижод қилган. Муаррихларнинг таъкидлашича, у «Шашмақом»га ўн учта куй басталаган. Бу куйлар ҳозиргн кунгача Ғарбу Шарқдаги мусиқа шинавандаларига манзурдир.\nҲасанмурод қори Муҳаммадамин ўғли Лафасийнинг «Хива шоирлари ва адабиётчиларининг таржимаи ҳоллари» тазкирасида қуйидаги ҳикоят келтирилган: «Доий- Юсуф Ҳожи номи билан машҳур бўлиб, ҳамма вақт Хива уламо ва сипоҳиларини мазаммат (мазах) этиб, ҳақорат қилиб юрур эрди. Феруз эса Доийнинг ҳурматнни жойига қўяр, унга инъом бериб турарди. Муҳаммад Раҳимхон Доийни шул тариқа сипоҳий ва уламоларни ҳақорат қилиб, мазаммат этишидан воқиф эканлигига қарамай, уни масжиди Калон воизлиги мансабига тайинлайди. Доий масжиддаги ваъзларида ҳам вазирлар ва уламоларни танқид қилади ва улардан шикоят этиб туради. Анинг ҳар бир гапини хонга етказиб турардилар. Бир кун хон Исломхўжага: «Бугун наҳордан жума масжидига боргил ва воиз насиҳатларини яна эшитиб келгил,- деб фармон берди. Исломхўжа ўзининг яқинларини олиб, намозга борди. Юсуф Ҳожи уларнн кўриб мазаммат этиб айтади: «Фуқаро - деҳқонларга жабр-зулм этиб, аларнинг манглай тери билан топилган ақчаларини олиб, бундай ақчалар билан мадраса, масжид бино қилдурса, қандоқ савоб бўлур? Бундай ишларнинг жазосини топсалар керак...» Исломхўжа ушбу гапларни хонга сўзлаб беради. Хон эса... Доийга сарупо инъом этади».\nҚуйидаги шоҳ байтлардан иборат ғазал Ферузникидир:\nНечук офат эдинг, эй сарвиқомат,\nБошимга солди ишқинг юз қиёмат.\nҚиёмат шўришин жаҳонга солдинг,\nЖаҳондин мунъадам бўлди фароғат.\nФароғат истаган, чиқсун жаҳондин,\nТопилмасдур тирикликда саломат.\nСаломат аҳли лошига фалакдин,\nДаме тинмай ёғар санги маломат.\nМаломат тошидин озурдадурлар,\nБу кўҳна дайрда аҳли фаросат.\nФаросат хайлининг оллида бўл қул,\nБошингга солмайин чини малолат.\nМаломат чекмайин десанг жаҳонда,\nҚаноат бирла сабр ўлса санга иш,\nНадомат бирла умрим ўтди, ё Раб,\nЕтур тонгла Расулингдин шафоат.\nШафоат жомидин саршор қилғил,\nҲазин Ферузни шоҳи рисолат.\nСадриддин Салим Бухорий. "Буюк Хоразмийлар"


ИСЛОМ МЕҲР-ШАФҚАТ УСТИГА ҚУРИЛГАН ДИН — Zamaxshariy.uz\nИСЛОМ МЕҲР-ШАФҚАТ УСТИГА ҚУРИЛГАН ДИН\nЖаҳон динлари тарихий тараққиёти тажрибасидан маълумки, улар ривожининг муайян бир босқичида турли йўналиш ва оқимларга бўлинган. Шунингдек, ислом динида ҳам VII асрнинг иккинчи ярмидаёқ даставвал хорижийлар йўналиши шаклланган (ҳозир улар мавжуд эмас). Кейинчалик шиалик ажралиб чиққан. Бу йўналишларнинг ҳар бирида турли масалалар бўйича, турли қарашларга эга бўлган мазҳаблар келиб чиққан. Мазҳаб сўзи арабча «йўл, таълимот, йўналиш» ёки бирор диний масала бўйича маълум бир мужтаҳид уламолар йўналишидан бориш мазмунини англатади. Илк исломда мазҳаб тушунчаси асосан фиқҳий (ҳуқуқий) мактабларга нисбатан қўлланилган ва ҳозир ҳам шундай тушунмоқ лозим. Фикхий мазҳаб тушунчаси Аллоҳ таоло ўз пайғамбари Муҳаммад с.а.в. орқали нозил қилган шариат ҳуқуқшунослигида Қуръони Карим ва Пайғабаримизнинг суннати бўлган ҳадисларга таяниб ҳукм чиқаришни кўзда тутади.\nИслом меҳр-шафқат динидир. Аллоҳ таолонинг энг улуғ сифатларидан бири ҳам Раҳмондир. Раҳмон сўзининг маъноси барча махлуқотларга раҳм қилувчи, мўминга ҳам, кофирга ҳам неъматларни берувчи дегани. Ҳа, Аллоҳ таолонинг меҳрибонлиги чексиз. Ўзига итоат қилмаган гуноҳкор бандаларига ҳам ризқ бераверади. У Зот охирги пайғамбари Муҳаммад соллаллоҳу алайҳи васалламни ҳам раҳмат пайғамбари қилиб юборган. Қуръони каримда: «(Эй, Муҳаммад!) Биз Сизни (бутун) оламларга айни раҳмат қилиб юборганмиз”, деган. (Анбиё 107). Оятдаги “раҳмат” жуда кенг маънони англатади. Бу ҳақиқатни, Муҳаммад соллаллоҳу алайҳи васалламнинг ахлоқ-одоблари, сийрат ва шамоиллари, шариатларининг бағрикенглиги, ҳатто куфр ва ширк аҳлига ҳам зулмни раво кўрмасликлари, меҳр-оқибат, эзгулик каби фазилатлар манбаи эканликларидан хабардор бўлган инсонларгина тушуна олади.\nКиши ўз биродарига етган қийинчилик ва ҳурсандчиликларда у билан бирга бўлиши шу раҳматдан бўлади. Меҳрибон киши раҳм-шафқатга ҳақли одамни билса унга ёрдам беришга ҳаракат қилади. Агарда, ёрдам бериш қўлидан келмаса, ёки бунинг умуман иложи йўқ бўлса ич-ичидан қийналади. Бу ҳудди Пайғамбаримиз айтганларига ўхшайди: “Мўминлар бир-бирларига меҳр-муҳаббат, раҳм-шафқат қилишларида бир жисмга ўхшайдилар. Бирон аъзо оғриса қолган аъзолар ҳам бедор бўлиб, истмаланиб биргаликда азоб чекади”.\nМуҳаммад соллаллоҳу алайҳи васаллам инсонларга ниҳоятда меҳрибон эдилар. Кунларнинг бирида саҳобалари билан масжидда ўтирганларида бир саҳролик аъробий келиб ўтиради. Икки ракат намоз ўқигандан кейин масжиднинг бир томонига ўтиб бавл қила бошлайди. Уни кўрган саҳобалар қаттиқ ғазабланиб, тохтатиш учун унга ташланмоқчи бўлишганда Пайғамбаримиз алайҳиссалом: “Уни тек қўйинглар. Бавлини устига бир челак сув қуйиб юборинглар. Сизлар осонлаштирувчи бўлинглар, қийинлаштирувчи бўлманглар”, дедилар ва аъробийни чақириб, юмшоқлик билан: «Бу масжидлар бундай бавл, нажосат нарсалар учун ярамайди. Бу ерда Аллоҳ зикр қилинади, намоз ўқилади, Қуръон қироат қилинади”, дедилар. (Бухорий ривояти)\nБундай мисолларни жуда ҳам кўплаб келтиришимиз мумкин. Пайғамбар соллаллоҳу алайҳи васалламнинг бунчалик мулойим бўлишларининг сабаби бор эди. Уни Аллоҳ таоло Қуйидагича баён қилади: Аллоҳнинг раҳмати сабабли (Сиз, эй, Муҳаммад,) уларга (саҳобаларга) мулойимлик қилдингиз. Агар дағал ва тошбағир бўлганингизда, албатта, (улар) атрофингиздан тарқалиб кетган бўлур эдилар. Бас, уларни афв этинг, (гуноҳлари учун) кечирим сўранг ва улар билан кенгашиб иш қилинг! (Бирор ишга) азму қарор қилсангиз, Аллоҳга таваккул қилинг, зеро, Аллоҳ таваккул қилувчиларни севар. (Оли Имрон 159)\nИмом Бухорий Жарир ибн Абдуллоҳ розияллоҳу анҳудан ривоят қилган ҳадисда Расулуллоҳ соллаллоҳу алайҳи васаллам: “Одамларга раҳм қилмайдиган кишига Аллоҳ раҳм қилмайди», деганлар. У зот ҳатто ҳайвонларга ҳам меҳр-шафқатли бўлишни таъкидлаганлар. Жумладан, ҳайвон сўймоқчи бўлган киши пичоғини ўткирлаб олиши, унинг жонини оғритмаслиги, сут соғадиганлар қўлларининг тирноғини олиб соғишлари, ҳар бир ҳўл жигари бор нарсада ажр борлиги, яъни унга ем ёки дон берса савоб бўлишини айтганлар.\nЭнди ўзингиз ўйлаб кўринг. Одамларни аёвсиз ўлдириб, шаҳарларни вайрон қилаётган, аёллар тул, болалар етим бўлиб, уларни ўз ватанларини ташлаб, ўзга юртларда сарсон бўлишига сабаб бўлаётган инсонларни мусулмон деса бўладими?! Уларнинг ишини исломдан деса бўладими?! Қандай қилиб уларга эргашиш мумкин?! Ўзини билган, Муҳаммад алайҳиссалом умматиман деган ҳар бир инсон доимо ақл билан иш тутиши, инсонларга ҳам, ҳайвонларга ҳам, ҳатто жонсиз нарсаларга ҳам зарар етказмаслиги, меҳр-шафқатли бўлиши керак. Ана шундагина оламда доимо тинчлик барқарор бўлади.\nPrevious Post:ЁМОН ГУМОНЛАРДАН ЧЕТДА БЎЛИНГ!\nNext Post:ИСЛОМДА ОИЛАНИНГ МУҚАДДАСЛИГИ


РОҲАТИНИ МЕҲНАТДАН ТОПГАН ФЕРМЕР\nЧоп этилди: 06 январь, 2018\nOldingi maqola 485 ДОНА МАХСУС ТЕХНИКА\nKeyingi maqola УЛКАН ЮТУҚЛАР ҚУРШОВИДАГИ “БАХТ”\nАёл ва замон\nМиришкор туманидаги “Санобар Мирзо” фермер хўжалиги раиси Санобар Ҳамидова меҳнатсеварлиги, ишбилармонлиги билан тилга тушган. Бу аёл ҳеч тиним билмайди. Йўлингиз шу томон тушса, ғайрат-шижоатга тўла бу фермерни учратмай қолмайсиз. Иши юришмай турган қишлоқдоши борми, маслаҳатини, амалий ёрдамини аямайди. Айниқса, қишлоқ хотин-қизларига эътибор кўрсатиш унинг одати. Бугун ҳудудда Санобар Ҳамидовага эргашиб, фойдали машғулотни маҳкам тутаётган ва бундан самара ҳам чиқараётган аёллар кўпайиб бораётгани шундан.\nМутахассислиги биолог бўлган бу аёл фермерликка анча эрта қўл урган. Фермер хўжалигининг асосий йўналишлари ғаллачилик ва пахтачилик этиб белгиланди. У 107 гектар ернинг 46 гектарида пахта, 40 гектарида ғалла етиштириб келаяпти. 3 гектар майдонда боғ барпо қилган. Асосийси, Санобар Ҳамидова ўз ишини севади, ўзи эришаётган юқори натижалардан роҳатланади. Тажрибали фермер юқори ҳосилдорлик ва сифат даромадни кўпайтиришини яхши тушунади. Шу тариқа иш олиб бораётгани учун ҳам бугун қўли узун, имконияти кенг.\n- Ердан унумли фойдаланиш, бозорларимизни сархил мева-сабзавотлар билан таъминлаш бирмунча машаққатни талаб этади, - дейди фермер аёл. - Шунга қарамай жорий йилда мамлакатимиз хирмонига ҳар гектардан 60 центнердан ошириб ғалла, 45 центнердан пахта саранжомлаб сотдик. Бундан ташқари, фермер хўжалигимизда иссиқхона ташкил этиш баробарида янги иш ўринларини ҳам яратдик. 2016 йилда юртимизда биринчилардан бўлиб энг кўп – режадаги 70 тонна ўрнига давлатга 180 тонна ғалла сотган фермер хўжалигимиз республика Фермерлар кенгашининг ташаккурномаси ва “Спарк” автомашинаси билан тақдирланди.\nСанобар Ҳамидова замонамиз фермери катта тажриба ва малакага эга бўлишдан ташқари замонавий билимларни ҳам пухта эгаллаши керак, дея ҳисоблайди. Яъни юқори маррани кўзлаган деҳқон замонавий бошқарув усулларидан етарлича бохабар бўлиши шарт. Унинг сўзларига кўра, Президентимиз таклифи билан жорий йилнинг Фаол тадбиркорлик, инновацион ғоялар ва технологияларни қўллаб-қувватлаш йили деб номланиши юртимиз ишбилармонларига қаратилаётган юксак эътибор ва ғамхўрликларнинг ёрқин намунаси бўлди. Шунга жавобан фермерлар ҳар бир кунини беҳуда сарфламасдан, хайрли ишларга бош-қош бўлиши лозим. “Қўшимча ресурсларни излаб топиш ва улардан ўз ўрнида фойдаланиш фермернинг фойдасига хизмат қилади”, дейди у.\n- Хўжалигимиз тармоқларини кенгайтиришга имкониятимиз бор, - дея давом этади фермер. - Чорвачилик, балиқчиликни йўлга қўймоқчимиз. Бу борада дастлабки ишлар бошлаб юборилган. Шунинг эвазига янги иш ўринлари яратилади, хўжаликнинг иқтисодий имконияти янада ошади. Шунингдек, жорий йилда чет давлатлардан янги технологиялар олиб келиб, ўзимиз етиштираётган маҳсулотларни қайта ишлайдиган цех очиш устида иш олиб бораяпмиз.\nФермер аёлни четдан кузатсангиз, тилидан ширин сўз аримаслиги, вақт топиб ўзига оро беришга ҳам улгуришини кўрасиз. Яна бир муҳим жиҳати, янгиликка интилувчан. Китоб ўқишни канда қилмайди. Даврий нашрларни кузатиб боради.\n- Бугун шу нарсага амин бўлдимки, астойдил меҳнат қилган одам, албатта, унинг роҳатини кўрар экан, - дейди Санобар Ҳамидова. - Бунга далаларимиздаги пахта, ғалла, боғларимиздаги сархил, шириндан-шакар меваларимиз ортидан топаётган даромадимиз бир мисол. Эсимда, авваллари аёлларнинг турмуш даражаси бутунлай бошқача эди. Рангпар, юпун болалар, пахта этакларини нозик белига танғиб олган нимжон ҳомиладор келинчаклар... Пастқамгина дала шийпонида кўплаб гўдакларга “боғча опалик” қилиб ўтирган онахонлар... Буни ёши улуғлар жуда яхши билишади. Бугунги кунимизни кўринг, буткул бошқача. Фермер хўжалигимизда ишчилар учун шинамгина дам олиш хоналари, ётоқхона, ошхона барпо этганмиз. Ҳар йили фермер хўжалиги ҳисобидан 15 нафар ишчи-ходимга қишки кийим-кечаклар, озиқ-овқат маҳсулотлари тарқатамиз. Ойлик маошларини вақтида олиб туришади. Чунки эришган барча ютуқларимиз уларнинг ҳалол меҳнати эвазига эканлигини унутмаслигимиз керак.\nСанобар Ҳамидованинг яна бир хислати унинг мурувватли инсон эканлигида. У ҳар бир байрамда Мурувват, Меҳрибонлик ва Саховат уйларига, маҳалласидаги эҳтиёжманд, ногиронлиги бор кишиларга ўз хоҳиши билан ёрдам беришни канда қилмайди. Шундан бўлса керак, у 2017 йилда “Йил аёли” кўрик-танловининг республика босқичида “Йилнинг энг мурувватли аёли” номинацияси бўйича ғолибликни қўлга киритди. Бу эътироф Санобар Ҳамидовадек – оддий қишлоқ аёлини янги натижалар, марраларга руҳлантирди. Айнан шу рағбат самаралари унинг кейинги фаолиятида янада ёрқинроқ намоён бўлишига ишонаман.\n№ 002 (15383) 06.01.2018


Блогер ҳақ бўлиб чиқди. Солиқ қўмитасига «саломлар бўлсин»! - Zamin.uz\n23:05 / 26.04.2020\nЙигирма кун бурун блогер ва ҳуқуқшунос Хушнудбек Худойбердиев навбатдаги чиқишида «Солиқ қўмитасига бир гап бўлаётгани» ҳақида бонг урганди. Яъниким, қўмита сайтида Чирчиқ шаҳридаги «Азия» тўйхонасида 1989 йилда туғилган фуқаро М.Э. ҳеч қандай ҳужжатларсиз тиббий ниқоб ишлаб чиқаришни йўлга қўйгани, бунга 183 нафар ишчи(!) ёллаб ишлатаётганига оид хабарга муносабат билдириб, солиқчиларни кескин танқид қилганди.\nБугунги мураккаб шароитда Ўзбекистонда тиббий ниқоб етишмовчилиги жуда юқори бўлганлиги сабабли Ҳукумат зудликда қарор қабул қилиб, тиббий ниқобни ишлаб чиқариш, тайёрлаш ҳамда уни реализация қилиш учун лицензия талабини бекор қилган бир пайтда солиқ органи (тиббий ниқоб ишлаб чиқарувчиларни) рағбатлантириш ўрнига бунинг тескарини қилишаётгани эътибор қаратган блогер шундай савол қўйганди: «Виждонинглар борми ўзи?»\nБлогернинг чиқиши жамоатчиликнинг ҳақли эътирофига, Солиқ қўмитасининг эса эътирозига сабаб бўлганди. Мазкур воқелик ортидан ижтимоий тармоқларда Хушнуд Худойбердиевга нисбатан бошланган «ахборот ҳуружи» муваффақиятсиз якун топганидан ҳам кўпчиликнинг хабари бор.\nБугун маълум қилиндики, прокуратура тадбиркорнинг «бурнини қонатмабди». Аксинча, Чирчиқ шаҳар прокуратурасининг кўмаги билан тадбиркор фаолиятига қонуний тус берилиб, у бошлаган иш янаям кенгроқ кўламда давом этишига имконият яратилибди. Бунинг натижасида 250 нафар маҳаллий аҳоли иш билан таъминланибди.\nМана бу бошқа гап!\nБлогернинг ҳақли танқиди мардларча тан олинмаган бўлсаям, ич-ичдан эътироф этилганининг ҳосиласи эмасми бу?!\nЯхши ниятда иш бошлаганни жазолаб, борини мусодара қилиш ўрнига, унинг фаолиятига яқиндан ёрдам берилиши наинки тадбиркор, балки маҳаллий аҳоли ва ҳатто давлат учун фойдали эмасми?!\nВоқеликка муносабат билдирар экан, блогер шундай дейди: «Айрим қонундан дарс берувчи ташкилотларга эслатма – гап қонунни бузганларга кўз юмиш ҳақида эмас, уларга ёрдам бериш ҳақида кетган эди. Чунки ҳар қандай қонун халқ фаровонлиги учун ишлаши керак!»\nтиббий ниқоб коронавирус “Замин” янгиликларини “Twitter”да кузатиб боринг\n«Хушнудбекнинг асоссиз ва ҳиссиётларга берилган қарашлари жамиятга жуда нотўғри сигнал юборди» – Адлия вазирлиги\nТиббий ниқоб ишлаб чиқариш қуввати ўн баробар ошди\nТранспорт воситасини ниқоб тақмай бошқариш мумкинми?